Gobernu Taldearen urtebeteko balorazioa egin du Udalak

Zorra traba izan arren beharrei irtenbidea ematen saiatu dela adierazi du

Udal berria osatu zela urtebete pasatu denean, Udal Gobernua osatzen dutenek urte honetan egindakoaren balorazioa egin zuten ekainaren 21eko prentsaurrekoan. Udaletxean sartu zirenean kasik 9 milioi euroko zorra izatea «traba handia» izan dela gogoratu ondotik, «egoera zail honetan baztandarren beharrei eta zerbitzuei irtenbidea ematen» saiatu direla aipatu zuten.

Zor handia zela eta, «Udalak ez du prestamorik eskatzen ahal inbertsioak egiteko, baina Udalaren kudeaketaren ondorioz, aurten zorra 600.000 euro inguruan ttipitu da». Gisa berean Nafarroako Gobernuaren «egoera ezegonkorrak eta abian dituen etengabeko murrizketek, arazoa gehitu bertzerik ez» omen diote egiten lehendik ere egoera zailean zegoen Udalari.

Egoera honetan, oinarriak finkatzea izan da Gobernu Taldearen asmoa, «bai Udalaren kudeaketaren oinarriak aldatzeko, eta bai orain artio bulkatu izan den garapen eredu agortua aldatzeko ere». Kudeaketa hobetzeko lehen urratsa gastu arruntak berrantzolatzea eta horri esker baliabide ekonomikoak sortzea izan dela azaldu zuten, «udaleko zerbitzu sozialak indartu eta sustatu baititugu udal langile berriak kontratatuz». Aholkularitza juridikoa eta hirigintza aholkularitza ere aldatu dira eta euskararen normalizazioan urratsak emanez, «lehenbizikoz, instituzioek eta baztandarrek idazkari eta arkitekto euskaldunak dituzte».

Gai korapilatsuetan, Udala «momentu guztietan beharra zegoen tokian» egon dela erran zuten: Almandoz eta Oharrizko harrobien aferan edo Arraioz-Elbeteko saihesbidearen lanetan. Azken honetan, «hutsune anitz zuzendu badira ere, saihesbidea arrontean akitu gabe inauguratu da», iritzi zioten. Gaineratu zutenez, Udalak bere esku dagoen guztia eginen du «Gobernuak Elizondoko zubia egiteko hartu zuen konpromisoa betearazteko eta Lekarozko oinezkoen bidea ahal bezain agudo egiteko». Demokrazia partehartzailea bulkatu asmoz, batzorde irekiak eta Lurralde Okupazioaren Estrategia eta Eredua garatzeko prozesu parte hartzaileak ere oroitarazi zituzten.

Kirol instalazioen kudeaketarako Giltxaurdi SL enpresa publikoa sortu dutela aipatzearekin batera, Iruritako Sagues etxebizitzendako edo hiltegirako ere kudeaketa berria proposatuko dela jakinarazi zuten Udal Gobernu Taldeko kideek.


40 lagun inguruk ezagutu zuten Aloña ilunabarrean

Atzo iluntzean lagun koadrila polita –40 pertsona inguru– elkartu zen Arantzazuko Parketxean, honek, Arantzazuko Adiskideak Elkartearen lankidetzarekin antolatutako mendi irteeran parte hartzeko. Aloñara igo ziren eta hala, arrats-iluntzean mendiaz gozatzeko aukera eduki zuten.

Iñigo Truebak esperientzian parte hartu zuen eta ekimenarekin ederto pasatu zutela eman digu aditzera. Berak utzitako argazkiak dira hemen ikusgai daudenak.


Europa, Bartzelona eta Sevillaren jokoaren menpe

Talde kataluniarrak sei tituluen bila dihardu eta Sevillak historia egin nahi du, futbolaren erdigune izango den Tiflisen amestutako garaipena sinatuz.

Bartzelona eta Sevillak egutegian letra larriz adierazita zuten lehen hitzordu ofizialari aurre egin beharko diote ostegun honetan. Gainera, ez da edonolako zita, Europako Superkopako final handia baizik.

Talde kataluniarra Txapeldunen Ligako garailea den aldetik, eta Sevilla Europa Ligako garailea izanik, titulu berri baten bila aritu ahal izateko aukera ematen die UEFAk. Gauzak horrela, Luis Enriqueren taldeak faborito gisa dihardu eta sei tituluak lortu ahal izateko bideari ekiteko aukera ezin hobea dute.

Hala ere, Emeryren Sevillak ez dizkio gauzak batere jarriko, berak ere asko baitu irabazteko. Beraz, historia egitera aterako dira zelaira, futbolaren erdigune izango den Tiflisen amestutako garaipena sinatu nahian.

Bartzelonako entrenatzailearen hitzetan, “norgehiagoka ederra izango da, dena ematera aterako gara”. Kataluniarrek Neymar eta Jordi Alba gabe jokatuko dute, eta lesioak direla medio, Sevillak arazoak ditu zelaiaren erdigunean. Hala ere, Emeryk erronka pertsonal gisa hartuko dute neurketa, izan ere, Sevillako entrenatzailea denetik, ezin izan dio Bartzelonari irabazi bakar baten ere ez.

HAMAIKAKO POSIBLEAK:

BARTZELONA: Ter Stegen, Alves, Mascherano, Pique, Mathieu; Rakitic, Busquets, Iniesta; Messi, Suarez eta Pedro.

SEVILLA: Sergio Rico; Mariano Ferreira, Coke, Krychowiak, Tremoulinas; Reyes, Banega, Iborra, Krohn-Dehli; Vitolo eta Gameiro.


Haizea izango dugu protagonista asteburuan

Giro nahasia izango dugu asteburu guztian zehar. Haizeak bolada gogorrekin joko du hego eta mendebaldetik, eta hainbat frontek euria utziko digute. Tenperatura, orokorrean, nahiko epela izango da garairako, baina gorabehera dezente izango ditu fronteak joan eta etorri heinean.

Astebururako iragarpena

Barixakua: Zerua oso hodeitsu egongo da eta euria egingo du, goizean eta iluntzean batez ere. Haizeak hegotik joko du, tarteka bizi, goizean euria egitean zertxobait baretuz; gauean, aldiz, indarra hartuko du. Tenperatura 8-15ºC artean ibiliko da.

Zapatua: Mendebaldeko eta hegoaldeko haizeak gogor joko du, goizeko ordu txikitan bereziki, eta tarteka euria egingo du. Tenperaturari dagokionez, aldaketa handirik ez.

Domeka: Haizeak mendebaldetik joko du, gogor momentu askotan; hego ukituarekin goizean, ipar ukitua hartuz eguerditik aurrera. Euria eguneko edozein unetan egin lezake, pare bat fronte helduko baitzaizkigu. Tenperaturak behera egingo du, 12ºC-ko maximoarekin.

Aurreko astean iragarri bezala, mendebaldeko zirkulazioa izan da jaun eta jabe Europa mendebaldean azken egunotan. Ondorioz, Iberiar Penintsulara hainbat depresio heldu eta helduko dira, eurei loturiko fronteekin batera. Gainera, asteburuan hiru depresio nahiko sakon oso gertu pasako zaizkigu, depresioaren sortze eta sakontze prozesua Kantauri itsasoan emango baitira. Ziklogenesi hauek agian lehergarriak izango ez badira ere, sorturiko depresioek haize bortitza eta euria utziko dizkigute, seguru.

Datorren asterako eboluzioa

Astelehenetik aurrera giroa nabarmen lasaituko da, haizeari dagokionez behintzat. Honek iparrera egin eta dezente murriztuko du bere abiadura. Bestalde, tenperaturak behera egingo du eta euria espero dugu martitzenean batez ere.

Egilea: Miguel Borinaga. Soraluzetarra, fisikaria eta meteorologia zalea.

Iturriak: AEMET, Euskalmet,wetterzentrale.de/topkarten, meteociel.fr ; GFS, HIRLAM, ECMWF eredu numerikoak.


Mamulogia

Literaturak errealitatea pentsatzeko balio badu, bada aspalditik errealitate hori argitzeko deigarria egin zaidan motibo bat. Jokin Muñozen Joan Zaretenean nobelan presoen erretratuak ageri dira, denborarekin erretratu horiek marrazki itzalezko bilakatu ziren nolabait Euskal Gatazkaren izaera gero eta mamutuagoa aditzera emateko. Narratzaileak ideia horretan sakontzen du gainera.

Gerora irakurri ditut euskal literaturan Euskal Gatazkaren, ez bakarrik, izaera fantasmala azaltzen duten nobela eta ipuinak: Twist-eko lehen kapitulua, esaterako, edo Jokin Muñoz beraren Bizia Lo-ko azken ipuina, edo Iban Zalduaren Pareko tabernan ipuina, egunkari honetan agertu zena.

Hauntology deitzen da gauzen izaera fantasmaletik kultura ikerketa egiten duen ildoa. Derridak Mendebaldeko ontologia eraisteko proiektuan garatu zuen azken kontzeptua izan zen Mamulogia. Derridarendako, kontzeptu oro, zeinu oro, beste zeinu eta kontzeptuek sorgindurik dute, eta beraz, ontologiak barik mamulogiak hobe deskriba dezake errealitatea. Mamuak izango dira, hartara, ez han ez hemen, edo han izanik hona izanik, nahi baduzue, ez bizien artean ez hilen artean, funtsezko figura errealitatea adierazteko.

Lekuko hori jasorik Mark Fisherrek argudiatu du bere Ghost of my life: writing on depression, hauntology and lost futures delakoan, denbora bere erroetatik aterea dagoen garaiak bizitzen ari garela, neoliberalismoak historiaren bukaeran paratu gaituenez, aurrean ez dugu ezer eta, ondorioz, iraganean amestu eta izango ez diren etorkizunen nostalgian murgildurik gabiltzala. Teknologiak, mugikorrak aipatzen ditu batez ere, denbora eta espazioaren hautematea aldarazi digunez, denbora loka egotearen sentsazioa areagotu egin da, ez baikaude ez hemen ez han. Espazioak eta denborak errealitatea galdu dute eta oraina da nagusi; ez, ordea, carpe diem denbora, baizik eta orain espektrala, joandako iragan eta ezinezko etorkizunaren arteko ez-denboran.

Ideia hori hobe ulertzeko Burialen Untrue edo Ariel Pinken Oddities and Sodomies entzutea besterik ez dago. Iraganeko soinuek etorkizun ezinezko bat erakusten dute. Espektrala da dena.

Aurreko Jokin Muñozen figura harturik orain gatazka bukatu delako itxurak egiten ditugula, oraindik ere badira presoak errealitate espektral horren adierazgarri: hildako biziak? Eta hildakoak Iban Zalduaren ipuinean bezala, heriotzaz harandi etorri eta nor garen erakutsiko digute? Sorgindurik(mamuturik?) gaude ala Euskal Gatazka zen hura bukaturik dago, zauria itxita eta ez zaigu fantasia traumatiko moduan inoiz itzuliko?

Joseba Gabilondok From Postcolonial Tourism to Postimperial Melodrama: Fernando Aramburu's Patria as Spanish Terrorism-Pornography saioan zera dio: Euskal Gatazkaren ezin adierazia gobernatu ahal izateko bi bide ireki dira euskarazko narratibaren baitan. Bata, gatazka eszenario bihurtu zaigu, mamu ekidinezin. Eta, biga, Mikel Ayerberen intuizio bati jarraiki gatazkaren inguruko nobelak metaliterario bilakatu dira, hori baita gatazkak ez sorgintzeko modua. Nik hirugarren bat proposatuko dut hemen: mamuen literatura egin eta mamulogiatik interpretatu. Gizona bere bakardadean nobelako Carlos pertsonaia espektrala da, ahotsek sorgindua. Abaitua Ortiz de Zarateren fantasma moduan irakur daiteke. Hiruko-ko Yves Kerguel komisarioaren begiradan Iparraldearen espektroa ageri da. Twist nobela osoa Lasa eta Zabalak sorgindurik dago.

Gaur egun preso bat aterako balitz mamuaren ezaugarri guztiak lituzke, hildakoen artetik itzuliko bailitzateke jada berea ez den errealitate batera. Zer esango luke amestu zuen etorkizun ez-konplitu hartaz? Nola salatuko luke gure teknologia inon ez egotera behartzen gaituena? Eta biktima bat hildakoen artetik itzuliko balitz? Zer ikusiko luke bere biktimatasunetik? Mendekua nahi luke? Pozik legoke gizartea egiten ari den doluarekin? Zer kontatuko luke hiltzaileekin beste aldean izandako elkarbizitzaz? Eta fantasma hori hurrengo hauteskundeetako hautagai balitz izango ez den zein etorkizun marraztuko liguke? Vox frankismoaren mamu iratzarritzat joko luke?


Zerga bilketa handia iragarrita ere, «zuhurtzia» eskatu dute erakundeek

Espero baino 315 milioi euro gehiago batuko dituzte ogasunek aurten. Heldu den urtean ere bildutako diru kopurua %3,8 handituko dela kalkulatu dute


Euskaraldirako entrenamendua egingo dugu Orioko ahobizi eta belarriprestok

Datorren ostiralean, azaroak 9, Euskaraldirako entrenamendua egingo dugu Orion pintxopote garaian: 19:00etatik 21:00etara. Orioko aspaldiko pintxopoterik euskaldunena egin nahi dugu guztion artean!

https://oriokoeuskaraldia.wordpress.com/2018/11/02/euskaraldirako-entrenamendua-egingo-dugu-orioko-ahobizi-eta-belarriprestok/


8,8ko lurrikarak astindu du Txile

Ehun lagunetik gora hil dira, eta kalte materialak oso handiak dira. Tsunamia gerta daitekeela-eta alerta ezarri dute Ozeano Barearen ertzeko eremku zabal batean.

Txileko Gobernuak 122ra igo du bart goizaldeko lurrikara handiaren ondorioz hildakoen kopurua, eta kalte materialak Txile hegoaldean oso handiak direla azpimarratu du berriro. Bost eskualdetan katastrofe egoera ezarri du Michele Bachelete presidenteak, eta oinarrizko azpiegiturak daudela hondatuta ohartarazi. Santiago hiriburuan, esaterako, arazo handiak dituzte argindarrarekin.

Izan ere, astindua oso handia izan da: 8,8ko indarra hartu du Richter eskalan, eta epizentrotik 317 kilometrora dagoen Santiago hiriburuan nabarmen sentitu dute astindua herritarrek. Gobernuak emandako datuen arabera, heriotzetatik 13 hiriburuan gertatuk dira, zenbait eraikin bota eagian ditu astinduak eta kanpoaldeko auzo batean kimika arloko lanegi batek su hartu du. Halaber, arazo handiak dituzte argindarrarekin.

Nolanahi ere, lurrikarakitsa soan izan du epizentroa, Txile hegoaldean, Biobio eskualdean, Concepcion hiritik 89 kilometrora. Txileko bigarren hiria da Concepcion, Santiago hiriburuaren ondoren handiena.

Gainera, lurrikara handi horren ondorioz tsunami suntsigarria gerta daitekeela ohartarazi du AEBetako Geologia Zentroak, eta alerta ezarri du, hasiera batean, Txilen ez ezik, Latinoamerikako Ozeano Bareko kostalde osoan Mexikoraino, Errusian, Japonian, Filipinetan, Australian, eta, oro har, Ozeano Barearen hegoaldean. Gero murriztu egin du alertan dagoen eremua, eta Txile, Ekuador, Peru, Kolonbia, Panama, Costa Rica, Nikaragua, Honduras, El Salvador, Guatemala, Polinesia Frantziarrera eta Antartidara mugatu. Paskua uhartea hustu egin dute olatu erraldoiak harrapa dezakeelakoan.

Txilen badakite lurrikara bortitzak gertatzea zer den, 1960an Richter eskalan 9,5eko indarra hartu zuen astindua jasan baitzuten, 1900dik mundu osoan izan den handiena. 1.655 lagun hil ziren orduan, eta Hawain, Japonian eta Filipinetan sentitu zen tsunamia eragin zuen.


"Baztertu ezinekoa da lurralde elkargoak duen babes zabala"

'Ahoan bilorik gabe' emankizuneko lehen gomita izan da Peio Olhagarai Merkataritza eta Industria Ganberako ordezkaria. Krisia, lurralde garapena, Hego Euskal Herria eta azpiegiturak izan ditu aipagai. Euskal lurralde elkargoaren eskaeraz dio emanen den erantzunari begira "konfiantza" duela, izan Ipar Euskal Herriko ala Frantzia mailako eragileen partetik ezagutu aldaketak kontuan harturik. Ikusi elkarrizketaren bideoa osorik, zatika, Kanaldude telebistan.

Zer ekarriko lioke lurralde elkargoak Ipar Euskal Herriko ekonomiari?

Gauza franko. Subsidiariotasun printzipioa lehenik. Erran nahi baita lekuan hartzen den erabakia beste nonbait harturikoa baino hobea ateratzen dela. Merkataritza eta Industria Ganberak betidanik parte hartu du ofizialki eta publikoki Iparraldearentzako kolektibitate berezi baten alde. Lehen aldikoz, 1836an atera zuen dokumentu bat, departamendu baten beharra azalduz. Guk euskaldun gisa gure gaiak gure eskutan hartu nahi genituela zioen dokumentuak. Ordukotzat portuko kudeaketa ez zuten arras eskutan, eta beste leku batzuetarik erabakitzen zen. Egoera ekonomikoaren ardura lekuko jendeek hartzen badute, orduan arrunt beste forma bat hartzen duela frogatzen dute milaka adibidek.

Konkretuki zer onura ekarriko lioke Ipar Euskal Herriari?Guk defenditzen dugun ideia da industria azkartu behar dugula, eta horretarako argi da eremuak horretara bihurtu behar ditugula. Eremu horiek behar dira erosi, tresnatu eta behar orduan saldu. Gaitasun berezi bat behar da horretarako. Mugaz gaindiko harreman ekonomikoak eta goi mailako heziketak sortu edota azkartu nahi ditugu ere. Baina hori guztia ez da gure gain; beste leku batzuetan hartzen dira erabakiak. Ez du erran nahi erabaki tzarrak edo gure kontrakoak direla, baina gure ikusmoldea ekarriz gure ekonomia hobeki garatzen dugu. Azken adibidea, turismoan. Sektore biziki inportanta dugu: departamenduko turismoaren %80 Iparraldean egiten da. Sektore hori garatu eta lanpostuak sortu nahi baditugu, eskutan hartu behar dugu. Aldiz, egungo egunean ez da horrela. Ezin dugu hori guztia lortu, gure lurraldea kontuan hartzen duen egitura politikorik ez badugu.

Marylise Lebranchu Frantziako Deszentralizazio ministroa jin beharra da Euskal Herrira. Lurralde elkargoaren aldekoen artean lantaldea osatu berri duzue. Zer gehiago ekarriko duzue?Eskaera bera hitz beretan egitea ez da sekula agertu, eta horrek indar handia ekartzen duela iruditzen zait. Indar ekonomiko eta politikoek baita agian gizarteak ere egitasmoa sostengatzen dutenez, iruditzen zait zaila izanen zaiela ezeztatzea edo baztertzea. Mixel Intxausperen 3B eskualde proposamenaren alde bozkatu zuenMIGek, baina tokiko hautetsiek ez zuten sostengatu. Euskal departamenduaren aldeko elkartearen sortzeko iniziatiba hartu genuelarik ere ez zen hautetsi handirik. Hor, lehen aldikoz agertu da babes zabal hori, eta baztertu ezineko aldaketa handia da. Garapen Kontseiluak egin lana ikusirik, orain urrats bat harago egin behar dugula diogu ere denok. Ezin gara egon hitzarmen batekin eta nortasunik gabe gelditu. Izan eskuineko edo ezkerreko, abertzale ala beste, denok diogu beste urrats bat egin behar dugula.

Gizarte zibila ere alde da?Ez dakit, baina uste dut baietz. Duela urte batzuk Batera-ren erreferenduma egin zelarik, 35.000 pertsonak baieztatu zuten. Beti gehiago frogatzea eskatua zaigu; alta, iruditzen zait gauzak aski onduak direla. Bereziki ikusirik bakea beste aldean... ez dakit Pariskoek nola ikusten duten, baina guretzat urrats handi bat da. Beharbada, urrats handiena da, eta beste ikusmolde batean sartzera bortxatu behar luke bake giro honek.

Ipar Euskal Herrian giro baikorra sendi da; haatik, Parisen beti elkor eta itsu segitzen dute. Nola erdiets daiteke lurralde elkargoa?Ezin dezaket jakin. Frantziako prospektiba lantzeko, Territoire 2040 deitu gogoetan parte hartu dut, eta ateratzen dena da lurraldeka ezin ukaturiko ezberdintasun handiak badirela. Ezberdintasun horiek lagundu eta azkartu behar direla diote, beti beste lurraldeekin lotuz. Hori berezitasun eta aldaketa handi bat da, betidanik erran digutelako Frantzia bat dela eta hemen ala han dena berdin dela. Edo ezberdintasun horiek ukatzen dira, edo sostengatzen dira. Nik uste dut bigarren aukera horretan kokatzen garela, eta ikuspegi hori duela hamar urte arrunt harrigarria baldin bazen ere, egungo egunean arras normala ateratzen ari da. Horrentzat konfiantza badut.


Nazioarteko presioaren bidea

Udan Israelek Gazari eraso egin ostean, nazioarteko presioa areagotu zaio ekialde hurbilean konponbide prozesu bat abiatzeko. Suediako Gobernuak urratutako bideak Palestinaren Estatuaren aldeko ebazpen uholdea piztu du. Palestina onartu duen EBko estatu bakarra bihurtu zen Stockholmeko gobernua urriaren 30ean, eta beste onarpenei zabalik utzi die atea.

Gerora etorri ziren Espainiako, Frantziako, Belgikako, Irlandako, Portugalgo eta Luxenburgoko parlamentuek beren gobernuei Palestinako Estatua onartzeko eginiko eskariak.

Palestinaren onarpenaren uholdeari batu zitzaion Europako Parlamentua abenduaren 17an. Talde euroeszeptikoek ez beste guztiek bat egin zuten testuarekin. 498 europarlamentarik egin zuten Palestina onartzearen alde, eta 111k, berriz, aurka. Ebazpena sinbolikoa bada ere —ez ditu EBko estatuak ezertara behartzen—, beste aurrerapauso bat da palestinarrek errekonozimendua lortzeko hasitako ibilbidean.


Umeentzako doako kimika tailerrak antolatu dituzte datorren asterako

Bi saio egingo dituzte: LH 3 eta 4koentzakoa hilaren 22an, 17:30etik 19:30era, eta LH 5 eta 6koentzakoa hilaren 23an, 16:30etik 18:30era. Basazabalen emango dituzte tailerrak eta parte hartzeko derrigorrezkoa da aurrez izena ematea. Haurrei eta gaztetxoei "zientziarekiko jakin-mina piztea" da tailerron helburua, udalak azaldu duenez.

Umeei zuzendutako doako kimika tailerrak antolatu ditu Azpeitiko Udalak datorren asterako, Basazabal jauregian. "Saio horien bidez, gazteei zientzia ikusgarri egitea eta zientziarekiko jakin-mina piztea izango da helburua. Horretarako, ginkana saio bat egingo dute parte hartzaileek. Taldeka, lau esperimentu gauzatuko dituzte, eta saioan umeek esperimentu batetik bestera joateko aukera izango dute", azaldu du udalak. Esperimentuak egiteaz gain, horiek ulertzeko prozedura erabiliko dute tailerrean.

Bina orduko bi saiotan banatuko dute tailerra, adinaren araberako taldeak sortuta. Horrela, hilaren 22an, ostirala, izango da LH 3 eta 4koentzako saioa, 17:30etik 19:30era; eta hilaren 23an, zapatua, LH 5 eta 6koentzako saioa, 16:30etik 18:30era.

Plaza mugatuak eta izen-ematea

Zientzia tailerra doakoa bada ere, parte hartu nahi dutenek derrigorrezkoa dute aurrez izena ematea. Izan ere, saio bakoitzean gehienez 20 edota 25 lagunentzako tokia egongo da.

Izena emateko, berriz, formazioabasazabal@azpeitia.eus e-posta helbidera idatzi edo 688 845 118 telefono zenbakira deitu behar da.


Gordailura bisita, Arrikrutzeko lehoiaren hezurdura ikusteko

Hamar urte dira Arrikrutz-Oñati kobak bisitariendako ireki zirela eta X. urteurrenaren harira, hainbat ekintza antolatu ditu Oñatiko Turismo Bulegoak. Horietan bereziena zapaturako prestatu da; hain zuzen ere, jatorrizko lehoiaren hezurdura ikusteko bisita antolatu da Irungo Gordailura. Hara joateko autobusa egongo da. Izen-ematea zabalik dago Turismo Bulegoan.

09:00etan irtengo da autobusa Korreosetik, zapatuan, ekainak 10. Irunen dagoen Gipuzkoako Ondare Bildumen Zentroan dago Arrikrutzen aurkitu zuten pleistozenoko leizeetako lehoiaren hezurdura eta haren nondik-norakoak kontatuko ditu bertatik bertara Asier Gomez paleontologoak.


Aberatsak eta pobreak

Oxfam gobernuz kanpoko erakundearen datuak eta tituluak deigarriak dira: munduko herritarren %1en esku dago aberastasunaren ia erdia (%46), munduko 85 aberatsenek munduko populazioaren erdiak adina (3.600 milioi pertsona) aberastasun daukate... Datuak baino garrantzitsuagoak dira, ordea, datu horiei buruzko azalpenak, zergatiak. Eta Oxfamek jakineko arrazoia aipatu du: agintariek elite ekonomikoaren esanak betetzen dituztela, elite ekonomikoek prozesu demokratikoak «bahitu» egiten dituztela. Ohiko gidoia da: elite ekonomikoari komeni zaizkion legeak eta erabakiak, jarduera batzuen kontrol falta interesatua, eroskeria, ustelkeria, zerga politika atzerakoiak eta lausoak, zerbitzu publikoen murrizketak eta pribatizazioak...

Euskal Herrian ez dago munduko 85 aberatsenetako inor, baina agintariak eta aberatsak badaude. Pobreak eta oso pobreak ere bai. Gero eta gehiago. Eta Euskal Herrian ere ongizatea BPGaren arabera neurtzen da.


Rodrigo Leao musikari portugesak musika emanaldia eskainiko du gaur Leioan

Rodrigo Leao Madredeus musika taldearen sortzailea eta konpositore portugaldarrik ospetsuenetarikoa musika emanaldia eskainiko du gaur, ostirala, Kultur Leioan. Hitzordua 21:00etan jarri dute tokiko auditorioan. Sarrera 25 eurotakoa izango da. Bere musikak mundu osoko txoko guztietara heldu da, eta arrakasta izugarria lortu du, ez soilik Europan, baita Ekialde Urrunean eta Amerika osoan ere. Bere album berria, “A Mae” (Ama) izenekoa, bidaia-koadernoa da ia-ia. Gozamen itzela zentzumen guztietarako. Gaur bere musikarekiin gozatzeko aukera izango da Kultur Leioan. Argazkian, Rodrigo Leao konpositorea / cc-by-nc-sa Sergio Castro.


Euskal erakundeak bat datoz plana ezartzearekin, baina ñabardurekin

Hiru ahaldun nagusiak batera agertuko dira gaur arratsaldean, eta baliteke lehendakariak ere prentsaurrekoa ematea.

Eusko Jaurlaritza, diputazioak eta EAEko udalak bat datoz Espainiako Gobernuak onartu dituen gastu publikorako murrizketak ezarri egin behar direla esaterakoan. Batez ere, funtzionarien soldatak murrizteari dagokionean.

Alabaina, Zapateroren plana euskal ekonomiaren "berezitasunak" eta autogobernua kontuan hartuta aplikatu beharko litzatekeela azpimarratu dute, nahiz eta hori "zaila" izango dela onartu duten.

Fiskalitatearen balizko erreforma egiterakoan, berriz, euskal erakundeek "ñabardurak" agertu dituzte.

Horiek dira Jokin Bildarratz Eudeleko presidenteak bileraren ostean nabarmendu dituen ondorioetako batzuk. Patxi Lopez, Jose Luis Bilbao Bizkaiko ahaldun nagusia, Markel Olano Gipuzkoako ahaldun nagusia, Xabier Agirre Arabako ahaldun nagusia eta Jokin Bildarratz ordu eta erdiz egon dira bilduta Lehendakaritzan.

Jose Luis Rodriguez Zapaterok krisiari aurre egiteko aurkeztu dituen neurriak izan dituzte aztergai, tartean funtzionarien soldatak % 5ean murriztea eta pentsioak izoztea.

Bilerako erreflexioak jasotzen dituen dokumentua bidaliko die bihar lehendakariak erakunde guztie.

Bildarratzen hitzetan, EAEn "gauzak beste modu batera egin dira", eta erregimen fiskala beste erkidego batzuekin alderatuz "guztiz ezberdina da".

Hori dela eta, "euskal erakunde guztiek antzeko ikuspegia dute" Zapateroren neurrien aurrean. Bilera giro "onean, lasaian eta ekarpenak egiteko moduan" gauzatu da.

Hiru ahaldun nagusiak batera agertuko dira gaur arratsaldean, eta baliteke lehendakariak ere prentsaurrekoa ematea.


Gutuna: KMK’13: eskerrik minenak, AHORA!

Joan ziren Inauteriak, baina gure artean dirau oraindik, aurre-prestakuntzan eta jai-egun horietan bertan, elkarrekin bizi izan ditugun uneek eragindako bizi-pozak. Izan ere, Laskorain ikastolaren proiektuan murgilduta gaudenok, egun horiek, aurten era desberdinez bizi izan ditugu. Inauteri-egun huts bezala ez baino, AHORA! leloak laburtzen duen KMK´13 ekitaldiaren aldeko aukera bezala. Hala, festa-giroak sortu ohi duen zalapartaren erdian, hor izan dira abian jarritako bi ekimenak: tonbola eta jatetxea. Biak ala biak, ezin esan gabe utzi, laguntzaile eta boluntario askoren ekimen, borondate eta lanari esker atera ditugu aurrera. Bihoaz hitz hauek gure eskerrik minenaren adierazletzat, nola edo hala, bi jarduera horietan partaide izan zareten guztiontzat.

Jakin badakigu horietariko zenbait bidean ahaztuta geratuko zaizkigula, barkatuko ahal diguzue! Alabaina, hona hemen ondo irabazitako eskertzea berezia ikastolaren proiektuan buru-belarri inplikatu zaretenoi:

Tolosako eta Irurako Udalei, lokala eta plataforma uzteagatik, hurrenez hurren; Garikano Toldoak enpresari, euria goien behean ari zuen horretan, estalki sendoa uzteagatik; Arramele aroztegia eta Tarte enpresetako langileei, euren ezagutza profesionala tarteko izan ezean, ezinezkoa izango zitzaigulako jatetxea abian jartzea; Ikastolako guraso, Artezkaritza Kontseiluko partaide eta ikasle eta irakasle ohiei, egungoei, eta parte hartu duzuen guztiei, ilusioa, umorea eta lana, aitzakiarik gabe, eskaintzeko gai izateagatik.

Horiek guztiak alferrik ariko ziratekeen, ordea, Tolosako herriak berak ikastolaren proiektuan inplikatzeko borondaterik izan ez balu: gure eskerrik minenak tonbolara eta tabernara hurbildu zareten guztioi, zuen partaidetzarik gabe, alferrikako bi ekimen izango ziratekeelako.

Bihotzetik AHORA!, mila esker guztioi.

Hala ere, hasi baino ez gara egin. Kilometroak 13 eguna urrutitxo geratzen zaigu oraindik, baina, AHORA! helburua beteko bada, ezin da egun bakarreko ospakizuna izan. Horrela, urte osoan zehar Tolosa eta inguruan nabarmenduko den haize-bolara izan dadin, laster izango ditugu hitzordu berriak: jasoko duzue garaiz horien berri.

Jakina, horietan guztietan laguntzaileak beharko ditugu. Baldin eta oraindik izenik eman gabe bazaudete, eta urtean zehar edota Kilometroak egunean berean esku bat bota nahi badiguzue, zoazte www.kilometroak.net gunera; bertan duzue izena emateko aukera. Guztion laguntza beharrezkoa izango dugu.

Gure berri izateko edota antolatzen ditugun ekitaldien jakinaren gainen izateko, berriz, hor dituzue abian jarri ditugun sare sozialak: Facebook kmk13tolosa, Twiter @kmk13tolosa, Flickr /kilometroak2013, eta Youtube kilometroak2013.

Gainera, kultur ekitaldiekin batera, urte guztian zabalik izango da Kilometroak denda, Korreo kalea, 7an. Bertan aurkituko dituzue salgai AHORA kanta, arropa eta gainontzeko produktu berriak. Azkenik, udaberriaren atarian gauden honetan, Lilatoirako kirol nikiak merkealdian daude eta baita neguko arropa berezia ere.

Unai Igartua. Koordinatzailea


Saturdiko festa bertan behera geratu da

Gaur egun bizitzen ari garen koronabirusaren krisialdia kontuan hartuz, astelehenean ez da Saturdiko festa-eguna ospatuko. Oraindik ez dakigu Saturdiko festa aurrerago ospatzeko aukerarik izango den, edo datorren urtera arte itxaron beharko dugun.


Udaberrian irekiko dute Aduana eraikineko bainuetxe-hotela

Urduñako Udalak lankidetza hitzarmena sinatuko du Orduña Gestión H72 S.L. enpresarekin, horrek proiektua kudeatu dezan.

Asteazkeneko udalbatzan onartu zen hitzarmena gauzatzea. Urduñako Udalak prentsa oharrean zabaldu duenez, 2018ko udaberrian irekiko dute berriro bainuetxe-hotela. Aurreratu dutenez, alokairu kontratua egingo dute hitzarmena sinatu aurretik. Izan ere, eraikin historikoa Urduñederra S.L-rena da.

Udalak positiboki baloratu du urratsa: "Kontratua eta hitzarmena hilabete luzez egindako lanaren emaitza dira. Aurreikuspenaren arabera, 2018ko udaberrian irekiko ditu ateak hiriko hotelak". Erabilerari dagokionez, turistei bideratutako zerbitzuak eskainiko dituzte eremuan, baina urduñarrentzako baliabideak ere bai.

Idoia Aginako alkatearen esanetan, hitzarmena prestatzen ari dira dagoeneko: "Gauzak aurreikusi bezala badoaz udaberrian zabalduko da Aduana". Urduñarrei begirako guneak eta zerbitzuak ere atondu nahi ditu enpresak. "Kudeatzailearen asmoa herritarrei ere zerbitzuak eskaintzea da; kirol alorrean, batez ere", erantsi du.


Gaur banatuko dituzte SMS eta 2daide lehiaketen sariak

Oarsoaldea Garapen Agentziako Euskara Zerbitzuak antolatu dituen VI. SMS Lehiaketaren eta 2daideren sariak gaur banatuko dituzte, 19:00etan, Antxoko Kultur Etxean. ‘Zure gustuko abeslariak diskoan eskaintza bat idatziko dizula esango balizu, zer jartzea gustatuko litzaizuke?’ hautatu dute gaitzak SMS lehiaketarako.

Eskualdeko DBH4ko ikasleek aukeratu dituzte SMS esaldi irabazleak eta sarituak 300 euroko erosketa txartela jasoko du aukeratzen duen Oarsoaldeko dendetan gastatzeko.

Esne Beltza musika taldeko kideak bertan izango dira, eta Euskaraz bizi nahi dut abestia abestuko dute.


25 urteko espetxe-zigorra diskoteka baten aurka eraso egiteagatik

Luis Mariñelarena eta Roberto Lebrero ETAko kideak zigortu dituzte Lakuntzako 'Universal' diskotekaren aurka hiru lehergailu jartzeagatik. Hirugarren auzipetu bat absolbitu dute.

Luis Mariñelarena eta Roberto Lebrero ETAko kideak zigortu ditu Auzitegi Nazionalak, 2001ean Lakuntzako (Nafarroa) 'Universal' diskotekaren aurka hiru lehergailu jartzeagatik. Xabier Etxebarria hirugarren auzipetua absolbitu dute, beste bi akusatuek errugabetu dutelako.

Eraso terrorista leporatuta 15 urteko kartzela-zigorra ezarri dio ETAko kide bakoitzari Auzitegi Nazionalak. Era berean, 10 urteko espetxe-zigorra ezarri diete legez kanpoko atxiloketa egiteagatik.

Era berean, auzipetuak diskotekako jabeei 900.000 euroko kalte-ordaina pagatzera zigortu ditu auzitegiak. Bestalde, lokaleko ikus-entzunezko materialearen jabeei 180.000 euro eta zaindariaren oinordekoei 3.000 euro ordaindu beharko dizkiete zigortuek. Izan ere, 2001ko irailaren 28an, atentatua egin zutenean, diskotekako zaindaria atxiki zuten erasotzaileek.

Etxebarriaren parte-hartzea ukatu zuten zigortuek epaiketan, auzitegiak gogorarazi duenez. Etxebarria Frantzian zigortu zuten erakunde terroristako izatea egotzita. Bi ETAko kideek Etxebarria ezagutzen zutela onartu zuten, baina laguntzarik eman ez ziela erantsi zuten, aldez aurretik atxilotu zituztelako.

2001ko irailaren 27an 22:00ak aldera Mariñelarenak, Lebrerok eta hirugarren erasotzaile batek diskotekako zaindariari eraso egin zioten haren etxearen atarian (diskotekan zuen etxebizitza). Eskuak lotu eta txano bat jarri zioten, bien bitartean lehergailuz betetako hiru motxila jarri zituzten establezimenduan.


Polinesia, Kaledonia Berrira begira

Frantziaren menpeko eremua deskolonizatu beharreko lurraldeen zerrendara itzuli da; han ere, etorkizun politikoaz galdeketa bat egin nahi dute.


'Errementari'-rako sarrerak

Bakarne Usandizaga 'Txintxarri'-ko irakurleak irabazi ditu aldizkariak zozketatutako sarrerak

Bakarne Usandizaga Txintxarri-ko irakurleak irabazi ditu aldizkariak zozketatutako sarrerak. Gaur, ostirala emango dute Paul Urkijoren Errementari filma, Manuel Lekuona kultur etxean. Irakurleen artean zozketatu zituen bi sarrera Txintxarri-k. Datorren astean beste zozketa bat izango da: Errigorako sorta bat irabazi ahalko dute irakurleek.


Neguko auzolana

Neguko auzolana azaroaren 23an egin da. Bertan herrian inguruan diren bideak, herriko almazena eta bertze zenbait gauza garbitu eta txukunduko dira. Udan herrigunea apaintzen da eta neguan bideak eta herri inguruko lanak egiten dira. Lehen euriekin ere lurra mugitu da. Hobe erranda, harriak bidera erori dira, zuhaitzen bat ere bai eta joan den larunbateko auzolana aprobetxatuz txukundu dituzte bazterrak.


Mugikortasuna mugatua dela argudiatu du Frantziak Europako Batasunaren aurrean

Etorkinak eta ijitoak kanporatuta Europako legerik ez dutela urratu adierazi die Bessonek Europako Batasuneko komisarioei Bruselan. Larunbatean manifestatzera deitu dute hainbat eragile, alderdi eta sindikatuk Baionan eta Frantzian, Sarkozyren asmoak salatzeko.


Banderen Legearen harira zentsura mozioa "behingoz sinatzea" eskatu dio Getxoko PSEri PPk

Espainiako Gobernuaren Bizkaiko Ordezkaritzan idatzia aurkeztu du gaur Getxoko PPk. Udal getxoztarrak Banderen Legea "behingoz" bete dezan, "beharrezko neurriak" hartzea eskatu diote Mikel Cabieces Madrilgo exekutiboko ordezkariari. Getxoko PSE-EEk "bere hitza bete" eta zentsura mozioa "sinatuko" balu, "dagoeneko banderak jarrita" egongo liratekeela diote tokiko popularrek. Hala ere, Portugaleteko alkate sozialista ohia buru duen erakundeak "harriduraz" hartu du PPk aipatu eskaera egin izana. Espainiako Gobernuaren Bizkaiko Ordezkaritzak prentsa ohar bidez aipatu duenez, "ondo daki Alderdi Popularrak 2008ko irailaren 17an Banderen Legea betetzea eskatu zitzaiola Getxoko Udalari". Tokiko erakundeak, baina, lege haustearen aurkako administrazioarekiko auzi-helegitea aurkeztu zuen eta, orain, auzitegiaren erabakiaren zain daude. Argazkian, Marisa Arrue eta Luis Almansa Getxoko PP eta PSE-EEren bozeramaileak, aurreko batean, bandera espainola eta ikurrina atzean.

Espainiako Gobernuaren Bizkaiko Ordezkaritzak "harriduraz" hartu du PPk eskaera egin izana, "batez ere ordezkari popularrak jakitun izan behar direlako edozein zinegotzik, Getxoko PPkoak barne, inork baino zilegiago duela, izatez, epaitegietara jotzea Legea bete dadin eskatzeko". Aurretik, eskaera aurkeztu aurretik, banderak jar daitezen, "beharrezkoa" egitea eskatu du Eduardo Andrade Getxoko PPren ordezko bozeramaileak; "horrela, uztailaren 31n (San Inazio), udalerriko egun handian, bandera espainola eta ikurrina udaletxean zintzilik ikus ditzagun". Ildo horretan, "Espainiako Auzitegi Goreneko sententziaz gain, maila txikiagoko beste hainbat epaitegien eta Udalbatzaren gehiengoak hiru alditan hartutako erabakiak bete ez izana" egotzi dio Imanol Landa alkate jelkideari zinegotzi popularrak. "Gauza bera egin du 145 proposamenekin", Andradek gaineratu duenez. Bitartean, "Cabiecesek abiatu beharreko ekinbide judizialak bere poltsikotik ordaintzea" exijitu dio Landari.

"Emandako hitza"

Getxoko PSE-EEri, berriz, "erantzunkizunez" jokatzera dei egin dio Andradek, "behingoz, hauteskunde kanpainan eman zuen hitza bete dezala" eskatuz. Zinegotzi popularraren arabera, "Getxo udalerrian aldaketa politikoa eman eta PPri agintzen utziko ziola hitzeman zuen". "Bada, zentsura mozioa sina dezala behingoz", gaineratu du Andradek. Getxoko PPren ordezko bozeramailearen arabera, "PSEk bere hitza beteko balu banderak jarrita egongo lirateke jada. EAJrekin aurrekontuak adostu beharrean, PSEk bere hitza izan balu, Korrikak ez zituen 16.000 mila euro jasoko, zeinean gizatxar batzuk ETAko presoen argazkiak aldean paseatzen ibili ziren, terrorismori gorazarre eginez. Edota ez zen dirurik emango Pirritx eta Porrotx ekartzeko".


Iñigo Isasti: “Liburu honek erakusten du Elkano oraindik gogoan dugula herrian”

Getariar batentzat zer da Elkano izatea?

Ohorea. Umetatik, nire aita Elkanoren paperean ezagutu dut, eta orain, aitaren oroimenez hori egitea berezia da. Pozgarria.

Liburuan parte hartzeko proposamenari baietz esan ondoren, lotsarik sentitu al zenuen?

Lotsa beti dago hor. Dena den, ni edozertan laguntzen saiatzen naiz. Gainera, hasieran ez nekien liburuaren azalean azalduko nintzenik ere.

Eta? Zer inpresio egin dizu zeure burua azalean ikusteak?

Ona, egia esan, ondo ikusi naiz.

Noiz egin zenituzten argazkiak?

Iazko udazkenean. Egileak urrian jarri ziren nirekin harremanetan, eta argazkiak abenduan egin genituen.

Modelo lanetan eroso?

Joseba argazkilaria oso atsegina da, gertukoa, eta asko erraztu zuen lana.

Liburua lehen aldiz ikusi duzu. Zer inpresio egin dizu eskuartean hartutakoan?

Kategoriako liburua iruditu zait. Oraindik ez dut barrukoa ondo ikusi, baina itxura ederra du. Argazkiak bikainak dira. Euskaraz eta gaztelaniaz idatzita dago, lan ona egin dute. Elkanok hori eta gehiago merezi du. Atzerritar askok ez du Elkanoren berri, eta halako lanak beharrezkoak dira bere izena ezagutzera emateko.

Liburuak utziko al du ubera?

Bai, herrian seguru baietz. Herriko jendeak berehala erosiko duela iruditzen zait. Gaur egungo herritarrak dira argazkietako protagonistak; horrek erakusten du Elkano oraindik ere gogoan dugula Getarian.

2022an izango da 500. urteurrena, eta gauza asko ari dira antolatzen. Ekimen horiek guztiak nola bizi dituzu?

Ondo. Liburuaz gain, hitzaldi interesgarriak izan dira herrian.

Giro berezia antzemango da herrian, ezta?

Beti dago Elkano giroa hemen; lehorreratzea lau urtetik behin egiten da, eta beti dago presente. Aurten gehiago, fundazioa sortu dutelako eta abar. Liburu honek, berriz, era atseginean juntatu gaitu herritarrak. Ideia polita da herriari eta herritarrei lekua egiteko.


Zornotzako Memoriaren Plaza erakusketa eguaztenera arte luzatu dute

Gogora, Memoriaren, Bizikidetzaren eta Giza Eskubideen Institutuak Zornotzako Memoriaren Plaza erakusketa asteazkenera arte, urriaren 3ra arte, luzatzea erabaki du izan duen harrera dela eta.

Erakusketa zabalik dago Herriko Plazan hurbildu nahi duten guztientzat. Besteak beste bigarren hezkuntzako 500 ikasle baino gehiago ere. DBH 4, batxilergoa eta lanbide heziketako ikasleek hezkuntza tailerretan parte hartu dute. Helburua da esperientzia esanguratsua eskaintzea Memoria eraikitzeko giltzarriak ezagutu ditzaten eta gogoeta kritikoa egin dezaten erraztea, udalak ohar batean azaldu duenez.

Memoriaren Plaza ekimena hasi zenetik —2016ko otsailean Bilbon egin zen lehenengoz— 18 herritan egin da, eta hauexek datuak: 34.300 lagunek hartu dute parte eta hauetatik 4.600 DBH4, Batxilergo eta Lanbide Heziketako ikasleak dira, beraientzat bereziki programatutako tailer didaktikoetan parte hartu dutena.


Kostua eta balioa

Edateko ura kostatzen dena baino merkeagoa da herri gehienetan.


Fuenlabrada kaleko autobus geltokia lekualdatu du Udalak, “segurtasun kontuengatik”

Fuenlabrada kaleko autobus geltokia lekualdatu du Etxebarriko Udalak, “segurtasun kontuengatik”. Aurreko geltokia oinezkoen pasabidearen ondoan zegoen, “eta horrek arriskua sortarazten zuen, ikuspena murriztua baitzen ibilgailuentzat”, diote udal ordezkariek. Orain metro batzuk aurrerago jarri dute.

“Autobusaren geltokia bera eta markesina kalearen eremu seguruago batera eraman ditugu”, diote Etxebarriko Udaletik: “Hasiera batean geltokia EtxebarriBusek soilik erabiltzen zuen, baina urte batzuk geroztik hainbat ikastetxeetara eramateko umeak jasotzeko autobusek ere erabiltzen zuten”.

Autobus geltokia lekualdatzea gurasoen eskaera izan da: “Azken hauek aldaketa hau eskatu zuten, oinezkoen pasabidean gertatutako istripu arin baten ondoren”, diote.


“Ilusioz eta gogo handiz hasi nintzen euskara ikasten, eta prozesu oso naturala izan da”

Bizitza modu oso intentsoan bizi duela dio Arrazolan bizi den madrildarrak. Ortuan, oiloak eta ahuntzak hazten, sagastiak lantzen... lurragaz lotutako hainbat proiektutan aritu da. Orain, ogi ekologikoa egiten hasi da. Ahal dituen ordu guztiak kentzen dizkio egunari eskalatzera joateko, eta barikutik Euskaraldian ahobizi da Gabi Romero Quant (Madil, 1995).

Madriletik Arrazolako baserri baterako saltoa handia da. Nolatan aldaketa?

Ez zait horrelako salto handia iruditu. Lurrarekiko lotura handia izan dut beti. Majadahondan (Madril) bizi nintzen eta 15 urtegaz komunitate-ortu bat lantzen hasi ginen taldetxo bat. Ia 18 urtegaz etorri nintzen, Bilbora lehenengo. Gero, Arrazolara. Oso pozik nago hemen. Aurretik Kalifornian (AEB) bospasei hilabete egin nituen, osaba bategaz. Amaren partetik familia migratzailea dut; sustrai euskaldunak ere bai.

Azaldu sustrai euskaldunen kontu hori.

Amama Getxokoa nuen; hori izan zen nire lehen berba euskaraz. Ez zekien euskaraz, baina amama deitu diogu beti. Nikaraguara emigratu zuen aititagaz. Aitita Alemaniatik etorri zen Euskal Herrira, Labe Garaietan lan egitera. Nire ama eta osabak Nikaraguan jaio ziren. Gerora, ama Madrilera joan zen, bere aitita zaintzera. Amaren aitita txinatarra zen, Nikaraguara emigratutakoa.

Eta zu Madriletik Arrazolara etorri zara.

Kaliforniatik Madrilera bueltatzean ez nuen neure burua gurasoenean ikusten, eta asko pentsatu barik Bilbora etorri nintzen. Euskal Herriak beti erakarri nau, amamagatik, eta txikitatik erreferente politiko moduan izan dudalako ere bai. Urtebete egin nuen Bilbon, hainbat proiektutan. Orduan, Nafarroako Lakabe proiektuagaz ere hartu-eman estua nuen, baina, azkenean, Bilbotik Erandiora joan nintzen bikotekideagaz. Ortua eta ardi batzuk izan nituen.

Gero etorri zinen Arrazolara?

Bai. Baserri bat dugu alokatuta bost lagunen artean. Euskal Herrira etorri nintzenetik, beti etorri naiz Atxartera, eskalatzera. Hasieratik izan dut lotura inguru honegaz, eta gogoa nuen herri euskaldun baten bizitzeko eta euskara ikasteko.

Euskal Herrira etorrita, argi izan duzu euskaraz ikasi gura zenuela?

Bai. Bilbon saiatu nintzen apur bat. Baina zaila egin zitzaidan euskal hiztunak aurkitzea. Gerora, Elorrioko AEKn ibili nintzen bi hilabetez. Baina, utzi egin nuen, denbora faltagatik.

Zaila egin zaizu ikastea?

Ez. Ilusioz eta gogoz hasi nintzen ikasten, eta prozesu oso naturala izan da. Euskal Herrian geratzeko asmoa dut eta hizkuntza ikasteari naturala deritzot. Hau dut etxea orain; Madrilen familia eta lagunak ditut, baina ezerk ez nau lotzen han. Oso gustura bizi naiz hemen.

Euskaraldian parte hartuko duzu?

Bai, ahobizi izango naiz. Garrantzitsua da herrian euskara bultzatzea. Hamaika egunez barik 365 egunez egin beharko genukeen ariketa da. Herri bakoitzean bizi den egoera aztertzeko era ere bada Euskaraldia.

Ogi ekologikoa egiten lan egiten duzu. Zeure burua honetan ikusten zenuen?

Beti gustatu zait ore artean ibiltzea. Etxean ere egiten dut ogia, enpanadak... Hilabete batzuk dira Sasipeko Uztak proiektura batu nintzela eta oso pozik nago. Ametsa balitz bezala, lantegia Atxarte alboan dago-eta. Ekonomia zirkularrean oinarritutako proiektua da: okindegia da ardatz, baina ortua oilotegia eta basoa ditugu. Basoa garbituz laberako egurra lortzen dugu, eta saltzen ez diren arrautzak gozogintzarako darabiltzagu. Ortuan sasoiko produktuak landuko ditugu, eskaintza egiteko. Horretan inbertitu gura dut energia eta denbora, eta soldata duina lortu. Autoenpleguan sinesten dut.

Kontsumo taldeekin ari zarete. Salerosketa zuzena sustatu behar da?

Bai. Eskubaratz proiektuagaz hasi gara lanean. Durangon eta Bergaran dituzte kontsumo taldeak eta euren bitartez saltzen dugu ogia. Apatan, Abadiñon, Elorrion... ere hasi gara taldeak sortu guran. Elikadura burujabea dago oinarrian. Jaten dugunaz, nondik datorren... horretaz jabetu behar dugu. Gainera, herrian antzinako ogibideak berreskuratzeko bidea zabaldu daiteke.


Ekologiaren mesedetan

Produktu ekologikoen eta ingurumenaren babesaren aldeko Irungo Bioterra azokan, 160 erakusmahai daude hiru pabiloitan banatuta; bihar arte egongo da zabalik.

Ezer erosi gabe inor gutxi ateratzen da egun hauetan Irungo Ficoba eraikinetik (Gipuzkoa). Berrikuntzak ikusi, probatu eta, nahi izanez gero, erosi egiten ditu hara joaten denak. Hainbat erostera joaten dira, baina bada ikusmiran joaten denik ere. Izan ere, produktu ekologikoen, bioeraikuntzaren eta energia berriztagarrien azoka egiten ari dira Ficoban atzotik.

Azokaren hiru pabiloiak zeharkatzean, ingurumena abiapuntu duten hainbat produktu ikus daitezke. Guztira 160 saltoki daude, eta nork bere produktuak eskaintzen ditu.

Atzo zabaldu zuten Bioterra, eta bihar iluntzean itxiko dute. Bitartean, ikusi, dastatu eta erosteko aukera zabala izango da.

Krisi ekonomikoak eragina duen arren, gora egin du azken urteetan Ficoban ekologiaren inguruan bildu den ekoizle kopuruak, eta, haiekin batera, baita erosle kopuruak ere. Iaz baino %15 erakusmahai gehiago daude aurten azokan.

Naturari kalterik egin gabeko produktuak saltzen dituzte: ekologikoki landutako arropak, apaingarriak, jakiak... Gainera, aditzera ematen dute etxeak nola eta zein materialekin eraiki, natura hainbeste hondatu gabe.

Azokara sartu bezain laster ikus daitezke saltzaileak bezeroei azalpenak emateko erabiltzen dituzten teknikak. Batzuek publiko zabalago bati azaltzen dizkiete euren produktuak, proiektore baten laguntzarekin; beste batzuek, masajeak ematen dituzte han bertan; besteek, arrautza frijituak eta oilasko erreak prestatzen dituzte zartagin berezi batzuekin. Bisitariek adi-adi entzuten dituzte azalpenak.

Hiru gunetan bereizita

Erakusketa hiru gunez osatuta dago: Geobat lehen pabiloian, Naturall bigarrenean, eta Bioterra hirugarrenean.

Geobiologiari, bioeraikuntzari, energia berriztagarriei eta kudeaketa ekologikoari buruzko erakusmahaiak daude lehen pabiloian. Han daude Energiaren Euskal Erakundeak jarritako bi auto elektriko. Handik gertu dago Alet energia berriztagarrien enpresa. Bertako arduraduna azalpenak ematen ari zaio aurrean bildu den taldeari: «Gehienbat, berokuntza sistemari dagokiona lantzen dugu». Biomasa galdarak ezartzen dituzte, eta honela azaldu du salmahai horretako arduradunak: «Biomasa galdarek ez dute ez gasolio edo propanorik erabiltzen, ez baitute energia fosilik behar. Egurra edo pelleta (egur prentsatua) erabiltzen dute. Ekologikoa izateaz gain, energia kostuen %80 aurrezten da».

Etxe bat eraikitzean ingurumenaren babesa kontuan hartu nahi bada, derrigorrezkoa da lehen pabiloian arreta jartzea. Han bada etxebizitza non kokatzen den eta eraikitzeko zer material erabiltzen den materialak kontuan hartzen duen salmahairik ere.

Bigarren pabiloia osasunaren eta ongizatearen gunea da: kosmetika, higiene naturala, ehungintza eta osagai naturalak aurki daitezke han, besteak beste. Edozein alorretan egin daitezke aurrerapausoak ingurumena babesteko, baita haurren eremuan ere. Bigarren pabiloiko Meitai Maitie postuan, telazko pixoihalak, motxilak eta kristalezko botilak eros daitezke, besteak beste. Salmahai horretako arduradunak azaldu duenez, geroz eta jende gehiagok jakin nahi du berrerabil daitezkeen produktuen berri. «Pixoihal berrerabilgarriek oso harrera ona izan dute. Zaborra murriztu eta dirua aurrezten da. Gainera, ez du produktu kimikorik, zorionez haurren azalarentzat».Azaldu du haur bakoitzarekin 2.000 euro gasta daitezkeela betiko fardelak erabilita. Fardel berrerabilgarrien kasuan, 220 euro balio du sorta batek, eta betiko balio dute.

Osasunarekin lotura duten erakusmahai ugari daude bigarren pabiloian. Bada etxea garbitzeko azken berrikuntzak aurkezten ari denik ere. Vrowerk Kobold enpresa xurgagailu bat aurkezten ari da alergia edo asma dutenentzat egindakoa. «Duela sei hilabete atera zen merkatura. Material birziklagarriz egina dago, eta egokia da arnasteko zailtasunak dituztenentzat», esan du salmahai horren arduradun Maite Otamendik. Azalpenak eman dituen bitartean, hainbat lagun xurgagailua probatzen aritu dira, salmahaian bertan jarri duten zola bereziaren gainean.

Hirugarren pabiloia nekazaritza ekologikoko ziurtagiria duten elikadura enpresek osatzen dute. Ingurumena errespetatuz eta produktu kimikorik erabili gabe egindako jakiak dastatzeko aukera ematen dute erakusmahaiek. Besteak beste, gazta, jogurtak, ogia, gozoa eta barazkiak dastatu daitezke.

Denetariko jarduerak

Azokaren osagarri gisa, gainera, hainbat hitzaldi prestatu dituzte, bisitariengan ingurumenari buruzko kontzientzia areagotzeko. Gaur, etxeko ura berotzeko eguzki berogailuen txanda izango da. Hitzaldi batzuk ere izango dira: toxikorik gabe nola bizi; burujabetasun energetikoa nola lortu; eta klima aldaketaren nondik norakoak. Biharko jardunaldia, berriz, barauari buruzko hitzaldi batekin hasiko da; tailer bat ere egingo da biosaltokietan frutak eta barazkiak nola maneiatzen eta kudeatzen diren erakusteko.


Narbarteko gaztetxoek zuhaitzak landatu dituzte herriko Meate mendian

Joan den igandean, otsailaren 24an, Narbarteko gaztetxoek herriko Meate mendian zuhaitzak landatu zituzten. Azken urteotan herrian egin diren ustiapenak direla eta, herriko haurrei zuhaitzak landatuz, naturarekin bat egiteko aukera eskaini nahi izan zaie. 11:00etan bildu ziren herriko plazan eta autoz goititu ziren. Eguraldi eguzkitsua lagun, goiz ederra pasa dutela kontatu digute. Ekitaldiari bukaera ederra eman zieten, gurasoekin batera Legasako ostatuan bazkalduz.


Gizon baten gorpua aurkitu dute meategi batean, Alonsotegin

Goizeko 08:45ean, Mintetxu meategian zegoen espeleologo talde batek aurkitu du gizonezkoaren gorpua amildegi batean.

Ertzaintzak gizonezko baten gorpua erreskatatu du ostegun honetan, meategi baten barrutik, Alonsotegin (Bizkaia).

Hasiera batean, ez dute kriminalitate zantzurik aurkitu, baina beharrezko eginbideak egiten ari dira, Segurtasun Sailetik jakitera eman dutenez.

Goizeko 08:45ean, Mintetxu meategian zegoen espeleologo talde batek aurkitu du gizonezkoaren gorpua amildegi batean. Segituan, horren berri eman dio Sos Deiak 112ri, eta Ertzaintza eta osasun zerbitzuak leku horretara bertaratu dira. Behin han zeudela, gorpua bizirik gabe zegoela ikusi dute, eta auzitegiko medikuak joan dira.

Ertzaintzako Erreskate Unitateko agenteek gorpua Bilboko Auzitegiko Patologiako Zerbitzura eraman dute, bertan egingo diote autopsia. Ertzaintzak ikerketa bat abiarazi du gertaera argitzeko asmoz.


Dokumentalaren artea

'Capturing Reality: The Art of Documentary'

Zuzendaria: Pepita Ferrari. Herrialdea: Kanada. Urtea: 2007. Iraupena: 97 minutu.

Pepita Ferrari aurtengo ekitaldiko nazioarteko epaimahaiko kideak dokumental generoaren inguruan hausnartu nahi izan du bere azken filmean, eta, horretarako, profesional ospetsuen iritziak bildu ditu. Werner Herzog, Nick Broomfield, Errol Morris, Hubert Sauper eta beste zenbait zinemagile entzutetsu elkarrizketatu ditu, eta dokumentalaren esentziari buruz galdetu die. Era guztietako ikuspuntuak jasotzen saiatu da. Paradoxikoa dirudien arren, muntaian oinarritutako lana da, eta, beraz, errealitatea muntaia gelan sortu du zuzendari kanadarrak. Kasu honetan, artxiboko irudiak ez dira garrantzitsuak, gonbidatuen hitzak interesatzen baitzaizkio. Dokumental interesgarria eta atsegina da, eta oso gustura ikusten da. Ez du dokumentalaren historia arakatzeko asmorik, eta ez da astuna egiten. Datu historikoak baino gehiago, egileen sentipen eta bizipenak transmititu nahi izan ditu, eta dokumentalaren arteari lotutako ibilbide emozionala ere kontuan hartu du. Dokumentala errealitatean oinarritzen dela pentsatu ohi izan da, baina elkarrizketatu batek Edgar Morinen adierazpenak ekartzen ditu gogora: fikzioak ez du inor engainatu nahi, ikusleak aurretik baitaki muntaketa bat dela, baina dokumentala egiaren ispilua dela pentsatu izan da. Horrenbestez, dokumentalgileak iruzurgileak dira; generoaren egiazkotasuna baliatzen dute euren interesak zabaltzeko. Herzogen ustez, dokumentalaren eta fikzioaren arteko muga artifiziala da, ametsak, sorkuntza, fantasia dokumental bateko ezinbesteko osagaiak baitira. Morrisek, adibidez, errealitate objektiboaren (ekintzen) garrantzia azpimarratzen du, eta ez ditu atsegin objektibotasunaren aurka egiten dutenak. Dokumental asko herrialde pobreetan grabatzen direnez, etikari buruz galdetzeko ere aprobetxatzen du.


Igandean ez bada, hurrengo batean

Zigilu bakarraren faltan. Obradoiro mendean hartuz gero, Obradoiro bera anfitrioi izango duen Kopan izango da Bilbo Basket, hondamendirik ezean. Banatzeke daude azken bi txartelengatik hiru aurkariekin sestran dabil (Unicaja, Andorra eta Fuenlabrada). Berdinduta daude laurak, baina beltzezkoak dira lehia erabakigarria etxeko epelean jokatuko duten bakarrak.

Nekatzeko baimenik gabe. Bilbon inori ahantzi bazitzaion edo, Mirza Begicen lesioak gordin azaldu du zein den klubaren aspaldiko egia. Ez dago sosik bi hilabeterako ordezko batekin haren hutsunea estaltzeko. Lehendik ere Sito Alonsok nahikoa zukutuak zituen Bogris, Hervelle, Suarez eta Mumbru ez dira gehiegi kexatuko. Lauren artean partekatuko dituzte handikote esloveniarraren ohizko hamasei minutuak, diziplinaz. Lantaldeko pieza garaienak giharrak uzkurtu samar zituztela iritsi ziren Manresara, hori bai. Eurokopako bidaia ezerosoez gain, penintsulan autobusez egin beharrekoek ere ernegatzen ditu, derrigor, pibotok.

Rusia bera baino hotzagoa. Hamar egunetan, 15.544 gizasemerekin mukuru zegoen kantxan jokatu ondoren, 1.800 errusiar aspertu samarren aurrean aritu da Baskonia. Paradoxikoki, askoz gehiago zuten jokoan gasteiztarrek Khimkiren aurkakoan Real Madrilen kontra baino. Ez zen batere igarri, lehia ezin hotzagoari neurria hartu gabe ibili zirelako. Gizatiarra izanda ere, ez da aitzakia, kirolari profesionalek kapaz beharko luketelako horrelako testuinguruetan betiko ekoizpena mantentzeko. Trantzea zailagoa izaten da pantailari so ari denarentzat. Partida pattal bat harmaila hutsekin konbinatu, eta bizitza ezer taxuzkorik egin gabe muturraren aurretik pasatzen ari zaion pertzepzioa izan ohi du sarri Saski da!-k.

Badatorrela... Taldeak orain arteko hamaseiak galdu baditu ere, Azpeitiko kiroldegira biltzen ari direnen artean inor gutxik du denbora galtzen ari den pertzepzio horixe. Bulegoetako anomalia bat baliatuta erabaki zuen klubak emakumezkoen ligan izena ematea. Maila bat edo bi beherago bere habitat naturala luketen jokalariek ahal duten moduan heldu diote erronkari. Urte osoan lehia bakar bat irabaztearen aukerak oso urriak direla jakitun izanda, eta asteburuko Perfumerias Avenidaren aurkakoa bezalako astinduak saihetsezinak badira ere, etendura gabeko hobekuntza antzeman zaie. Garaipen bat lortzea ez da ameskeria dagoeneko, eta datorren igandekoak abagune ederra dirudi. Ondorengo festa ederki entrenatuta dago Azpeitian.

Zatiketaren bezperan. Europako saskibaloia hain da serioa, inork ez dakiela oraindik datorren irailean ekingo zaion sasoian zein lehiaketa jokatuko diren. Horrek egun martxan dauden ligetan duen eragina nabarmena bada ere, ez genuke erabaki finkorik espero beharko udaberria baino lehen. Euroligak hamasei kideko —hamaika egonkor— egitasmo trinkoa aurkeztu zuen azaroan, egutegia nabarmen konprimituko zukeena. Eurokopa jokatzeko inongo gogorik ez duten taldeak Jordi Bertomeu presidenteari oilartu zaizkio ordea. Eta atzera jo du Euroligak, giroa baretzearren bada ere, hogei edo hogeita lau klubeko formatu bat guztiz bazterturik ez dagoela iradokita. Nazioarteko Saskibaloi Federazioak anabasa baliatu nahi du kontinenteko eliteko lehiaketetan duela pare bat hamarkada zuen kontrola berreskuratzeko (Euroliga orduan sortu zen enpresa pribatu bat da). Txapeldunen Liga izeneko egitasmo bat eskaini du, klasikoagoa, bazkide pribilegiaturik gabea, tokian tokiko ligetan pilatutako merituekin txartelak banatuko dituena. Frantziako eta Italiako klubek iragarri dute dagoeneko bertan integratuko direla, eta litekeena da Euroliga baztertzailean tokirik ez dutela izango susmatzen duten beste hainbatek urrats berbera egitea. Mila lehiaketa ezberdinetan atomizatutako Europako saskibaloi baten arriskua gero eta errealistagoa da. Ez dirudi NBA ahalguztidunari aurre egiteko modurik eraginkorrena.


KZGuneko zerbitzuen berri emango dute Morgan, eguenean

KZGuneak udalerrian eskaintzen dituen zerbitzuak hobetzeko helburuagaz, informazio kanpaina prestatu dute Morgan, eta zerbitzuen erabilerari buruzko informazio saioa egingo dute eguenean (uztailak 11), 16:00etatik 17:45era.

Besteak beste, teknologia berri eta informatika arloko ikastaro eskaintza zabalari buruzko azalpenak emango dituzte. “Ikastaroak doakoak dira, eta oraindik orain baden eten digitala gainditzea da helburua”, azaldu dute arduradunek. B@KQ txartelean izena emateko izapidea ere kudeatzen dute, eta zentroan bertan eskatu dezakete herritarrek: “B@KQ txartela identifikazio elektronikoko bitarteko berria da, eta administrazioekin telematikoki aritzea ahalbidetzen du: diru laguntzak eskatzeko, medikuarekin hitzordua eskatzeko…”. Bestalde, smartphonen funtzionamenduari buruzko zalantzak ere argitzen dituztela gogora ekarri dute.


Mitxel Aizpuruak irabazi du Kontrargiren Argazki Rallya

Guztira 36 parte hartzaile izan ziren azaroaren 17an Kontrargi Argazki Kolektiboak antolatutako XXV. Argazki Rallyan. Eibarko Klub Deportiboko Argazki Taldeak Mitxel Aizpurua argazkilariari lehen saria ematea erabaki du. Bigarrena Mikel Valero soraluzetarrarentzat izan da eta hirugarrena Oskar Bailerentzat. Herriko argazkilari onena Carlos de Cos izendatu dute eta gazteen mailan, onena, Urko Ruiz izan da. Irudia: Sarituak.


Iruñeko udaltzainek bi pertsona "jipoitu" dituela salatu du Askatasunak

Takoneran gertatu zen ustezko erasoa, atzo.

Askatasuna erakundearen arabera, Iruñeko udaltzainek bi pertsona "jipoitu" zituzten atzo. Bi lagunak aurrez Udaltzaingoaren egoitzan ordubetez egon ziren identifikatzeari uko egin ziotela-eta, eta handik libre irten ondoren, Takoneran bi udaltzainek jo egin zituzten, "modu basatian". Bi erasotuek parte sartuko dute.

Askatasunaren ustez, Iruñeko Udaltzaingoan "militarizazioa" dago, "horregatik gertatzen dira halakoak", eta horren "erantzule UPN" dela dio.


Termalismo programan izena emateko epea zabalik da Eskoriatzan

Imsersoren bitartez Espainiako gobernuak nagusiendako antolatzen duen termalismo programan izena emateko epea zabalik da.

Otsailetik abuztura joateko: urtarrilaren 16ra artekoa da epea, hemendik aurrera eta maiatzaren 16ra bitartean, izena ematen dutenak itxaron zerrendan sartuko dira.

Irailetik abendura joateko: maiatzaren 16ra artekoa da epea, hemendik aurrera eta urriaren 30era bitartean izena ematen dutenak itxaron zerrendan sartuko dira.

Informazio gehiago, Eskoriatzako Udaleko gizarte zerbitzuetan edo: 943 71 31 36 / www.eskoriatza.net / 901 10 98 99 / www.imserso.es.


Gerra zibileko iheslarien haur euskaldunen bizipenak dokumental batean bilduta


Txirrindulari bat koman da, motor batek harrapatu ostean

Belgikako Itzuliko hirugarren etapa bertan behera utzi behar izan dute. Beste 20 txirrindularik zauriak izan dituzte, istripu berean.

Stieg Broeckx Lotto Saudal taldeko txirrindularia ospitalean da, koman, Beste 20 txirrindulari zaurituta daude.

Istripuaren ondorioz, Belgikako Itzuliko hirugarren etapa bertan behera geratu da bi motor tropel barruan sartu eta istripua eragin ostean. Eroriko handia izan da eta 20 txirrindulari inguruk zauriak izan dituzte.

Hasierako informazioen arabera, Lotto Saudal taldeko Stieg Broeckx da larrien dagoen txirrindularia. Belgikarra ospitalean da, koman.

Broeckxek antzeko istripua izan zuen aurretik, Belgikan jokatutako beste lasterketa batean.


AHTren aurkako kanpaldia Aramaion

Urtero bezala, Abiadura Handiko Trenaren Aurkako Asanbladak kanpaldia antolatu du Aramaion. Aurtengo kanpaldia, hamabigarrena, “Geldituko dugu!” lemapean egingo da uztailaren 27tik abuztuaren 5erarte. Jende guztiari kanpaldian parte hartzeko dei egin nahi dio Asanbladak, ingurugiroan eta gizarte arloan kalte larriak eragingo dituen proiektu txikitzailearen inposizioaren kontrako mugimenduari indarra ematen segitzeko. Kanpaldiak iraungo dituen 10 egunetan zehar eztabaidak, tailerrak, ekintza informatiboak eta protestak, mendi ibilaldiak, antzerki eta musika emanaldiak izango dira. Informazio gehiago jaso nahi duenak 695 715510 telefonora hots egin dezake.

Bestalde, uztailaren 28an AHT gelditu! Elkarlanak, Urbinan egiten ari diren obretara deitu duen manifestazioan parte hartzera animatu nahi du Asanbladak; “Euskal Y”aren eraikuntza lanen hedapena arbuiatzeko eta Eusko Jaurlaritza eta Espainiako Sustapen Ministerioari lan horiek berehala geldi ditzatela exijitzeko.


Errioxak Arabako gaixoak artatuko ditu abenduaren 15etik aurrera

Errioxako Gobernuak eta Jaurlaritzak gaur goizean sinatuko duten akordioari esker Arabako biztanleek Logroñoko ospitalera joan ahal izango dute.

Datorren abenduaren 15etik aurrera Arabako Errioxako biztanleek Logroñora jo ahal izango dute, berriz ere, osasun zerbitzu bila. Horixe da gaur goizeko hamaiketan EAEko eta Errioxako gobernuek sinatuko duten akordioaren ondorio nagusia.

Hiru hilabeteren ondoren, Arabako Errioxako biztanleak Gasteiz utzi eta gertuago duten Logroñora joan ahal izango dira medikutara. Hala jakinarazi zuen atzo arratsaldean ohar bidez Errioxako Gobernuak. Hori bai, behin behineko akordioa da gaur sinatuko dutena, beraz, orain behin betikoa negoziatu beharko dute eta Jaurlaritzak otsaila amaitzerako gaia erabat itxi nahiko luke.

Herri kaltetuetako ordezkariak pozik daude, baina gertatutakoaren ardurak zehazten jarraituko dutela berretsi du Jokin Villanueva Arabar Errioxako udalerrien koadrillako bozeramaileak.


ASIER ETA IÑAKIREN OMENEZKO XVII. PILOTA TXAPELKETA

Zabalik da aurtengo txapelketarako izen ematea, azken eguna apirilak 3 izango da. Izen emateko Arrano, Bolia, Edurtza edo Gaztelupean.

XVII. pilota txapelketa ospatzera goaz Asier ta Iñakiren omenez. Urte guzti hauetan, pilota txapelketa honen bitartez, euskal presoek eta beraien senideek jasaten duten dispertsio politika hiltzailea salatu eta presoen etxeratzea aldarrikatu dugu.

Salaketa eta aldarrikapenez gain, giro herrikoia duen pilota txapelketa parte hartzailea dugu hau. Beraz, txapelketan parte hartzera gonbidatuta zaude. Animatu eta eman dispertsioari!!! !

Izen ematea:

Non: Arrano, Bolia, Edurtza eta Gaztelupe.

Epea: Martxoak 19tik – Apirilak 3ra

Prezioa: Ikasle ta langabetuak 5€ / Langileak 10€ (Kamisetak opari)

Bikoteen zozketa: Apirilak 5, 19:00tan Gaztetxean

Txapelketa: Apirilak 23tik , Uztailaren 7ra. Partidu bakoitza jokatzeko astebeteko epea.

(Aurreratzeko aukera, atzeratzeko ez)

Sariak:

1- Txapela, Txurrukan afaria eta txanpaina

2- Oroigarria eta Txurrukan afaria

3 eta 4- Txuleta eta ardo botila bana

Apirilak 8, 15 ta 22xan, 17:00tan, txapelketan erabiliko diren pilotak probatzeko aukera egongo da San Andresko frontoian.

Bestalde, zozketa egunean, txapelketaren inguruko informazio guztia emango da. Batzar honetara ahalik eta parte hartzaile gehien gerturatzea gustatuko litzaiguke denen iritzi eta proposamenak entzuteko.


Umeen bizikleta eta patinete asko saldu dituzte bigarren eskuko bizikleta azokan

Debagoieneko hainbat herritan bezala Aretxabaletan ere Mugikortasun Astea egin dute egunotan. Eta asteari atzo eman zioten bukaera bigarren eskuko bizikleta azoka eginda. Jasotako materiala Herriko Plazan jarri zuten salgai, eta lehenengoa izan arren azoka txukuna egin ahal izan zuten herritarrei esker. Antolatzaileak pozik daude lehenengoak izandako harrerarekin, material mordoa jaso eta saldu dutelako.

Eskaintza zabala

Bizikleten topaleku bihurtu ziren Aretxabaletako Herriko Plazako arkupeak, atzo arratsaldean; baita patineteen, motor txikien, eta patinen topaleku ere. Bigarren eskuko bizikleta azoka egin zuen han Udalak, eta eskaintza politak izango zirela jakinik, ume eta guraso mordoa arrimatu ziren bertara.

Batzuk kuxkuxean jardun zuten, beste batzuk begira eta probatzen. Eta behin probatuta erosi ere egin zituzten askok: "Jende asko etorri da eta materiala saldu dugu, batez ere umeendako kontuak: umeendako bizikletak, patineteak…", zioen Maider Etxanizek, Gazteria teknikariak.

Herritarrek ganbarak eta biltegiak hustu dituzte egunotan eta lehenengoa izan arren azoka txukuna egin ahal izan dute Aretxabaletan.

Mugikortasuna bultzatu nahian

Mugikortasunaren Europako Astearekin bat egin du Aretxabaletako Udalak eta azoka azken ekitaldia izan da. Joan den domekan, esaterako, Urkulura joan-etorria egin zuten, Guraso Foroak deituta.

Mugikortasun Astearen asmoa da hausnarketa eragitea eta poliki-poliki ohiturak aldatzen hastea, eta herrian ere mugikortasunaren aldeko jarrera martxan jarri dela uste du Etxanizek.

Ikastetxeek ere bat egin dute deialdi horrekin eta asteak iraun bitartean autoak ez erabiltzera gonbidatu dituzte gurasoak.


Haizeak dakartzan ahotsak

Koldo Agirre alkatea eta Xabier Sarasola diskoko musikaren egilea. Azken hamarkadan sona handia eta kritika onak besterik ez ditu jaso Vocalia taldeak. Euskal Herriko 25 emakume ahotsek osatutako abesbatza da. 2000. urtean sortu zen, eta Basilio Astulez arabarraren zuzendaritzapean, mundu mailako lehiaketa garrantzitsu askotan parte hartu dute. Egunotan, hirugarren diskoa aurkeztu du, eta disko horretarako pieza eta egokitzapenak, Xabier Sarasola beasaindarrak idatzi ditu. Diskoa argitaratu ondorengo lehen kontzertua ere Beasainen egingo dute, larunbatean.

Xabier Sarasola Beasaingo Musika Eskolako eta Loinatz abesbatzako zuzendari izan da urte askoan. Udako musika ikastaro batzuetan ezagutu zuen Basilio Astulez, biak irakasle zirela. «Elkar ondo ulertzen dugu, ikuspegi eta gustu antzekoak ditugu eta». Astulez, momentu honetan, «mundu mailan erreferente bat» dela azaldu du, eta Vocalia taldea ere, «punta puntakoa» dela.

Horregatik, hirugarren diskorako kantak idazteko eskatu zionean, Sarasolak «harriduraz» hartu zuen eskaera. «Horrelako talde bat nire musikan fijatzea sorpresa bat izan da». Diskoaren grabazioan ere parte hartu du; «beraiekin lan egiteko zortea izan dut; diskoan pianoa nik jotzea nahi zuen Basiliok, eta horretan aritu gara buru belarri azken hiru hilabeteotan, entsegu eta grabaketa artean. Mirestekoa eta eskertzekoa da beraien borondatea eta jarrera ona». Grabazioan «dena oso ondo» atera dela azaldu du, eta emaitzarekin gustura dago Sarasola.

Diskoan sartu dituzten kanten artean, «eleiz musika eta euskal idazleen olerkiak» uztartu ditu; tartean, Xabier Amuriza, Kirmen Uribe, Joxean Artze, Joxerra Gartzia eta Tere Irastortzaren poemak. Hain zuzen ere, Irastortza idazle zaldibiarraren poema batek zabaltzen du diskoa, eta handik hartu dute Haizeak dakar izenburua.

Larunbatean, Beasainen

Disko hori finantzatzeko Beasaingo Udalak eman duen laguntza eskertu nahi izan du Sarasolak, eta «herri honetan, zerbait egin nahi duenak, egiteko aukera» duela azaldu du. Diskoaren aurkezpen kontzertua, larunbatean izango da, 19:30ean, Loinazko San Martin basilikan. Diskoa, Jon prentsa saltokian eta Mirentxu liburudendan dago salgai.


Ikasleentzako bertso saioa, bihar arratsaldean

Amaia Agirre gai jartzen dela, Ander Elortegi, Maddalen Arzallus, Odei Barroso, Peru Abarrategi eta Saioa Alkaiza Bertsozale Elkarteko bertso irakasleak izango dira kantuan. 15:00etan eskainiko da saioa bertsoa.eus-en.


Eneko Sarasua eta June Elorza San Nikolasetako dantzari txapeldunak

Orioko San Nikolasetako dantza solte txapelketa irabazi dute Eneko Sarasua eta June Elorza Azkoiti eta Azpeitiko bikoteak. Guztira zortzi bikotek hartu dute parte, eta hiru bikote sailkatu dira.

Gorka Durán eta Maitane Irurzun, Villabona era Adunako bikatea sailkatu da hirugarren; Anaitz Lizartza eta Itziar Bastida azpeitiarrak bigarren sailkatu dira eta Eneko Sarasua eta June Elorza Azkoiti eta Azpeitiko bikotea izan da bikote txapelduna.


Nekazaritza biodinamikoa.Urtarrilaren 2a bitartekoaz Kristiñerekin.


Santestebanek onenen artean bukatu du Giro Rosako seigarren etapa

Emakumeen txirrindularitzako lasterketarik garrantzitsuenak —Giro Rosak— gaur zuen bere seigarren etapa. Ane Santesteban errenteriarra bikain ibili da gaurko etapan, eta bosgarren postuan sailkatu da Gerola Alta herriko helmugan. Atzo izan zen mendiko lehenengo etapa, eta bigarrenean ongi baino hobeto aritu da.

Amanda Spratt irabazlearengandik 32 segundora sartu da, Megan Guarnier eta Margarita Garcia Cañellasekin batera. Beraien aurretik sailkatu diren beste bi txirrindulariak ez dira ahuntzaren gauerdiko eztula pelotoian: Ashleigh Moolman-Pasio (iazko Biran nagusitu zena), eta Annemiek Van Vleuten, UCI World Rankingean bigarrena dena.

Biharko etapa hamabost kilometroko kronoigoera izango da, eta larunbatean Zoncolan mendate mitikoa igoko dute, Ovarotik. Azkeneko etapan, berriz, lehen mailako mendate bat pasatu beharko dute, helmugatik hamalau kilometrora.

Santestebanek badu bidea sailkapen orokorrean igotzeko. Hamargarren postutik 40 segundora dago, hamabigarren postuan. Liderra Spratt bera da, eta harengandik hiru minutu eta 11 segundora dago. Ea hankek ongi erantzuten dioten geratzen diren lau etapatan.


Herritzartu: "Zorionak guztioi! Erabakitzen ari gara!"

Pozik, herria eskertu eta zoriontzeko agertu dira jendaurrera, gaur usurbildarrek hitza hartu ahal izateko azken hilabeteotan, eta maiatzaren zazpigarren egun honetan bertan auzolanean gogotik jardun duten herritarrek. Herritzartu Elkarteak gaurko galdeketa honetan parte hartu dutenak zoriondu nahi izan ditu. "Zorionak guztioi. Zorionak baiezko botoa ematen duzuenoi, zorionak ezezko botoa eman duzuenoi eta zorionak ere zurian bozkatu duzuenoi. Erabakitzen ari gara! ", adierazi dute Herritzartu Elkarteko ordezkariek, bertaraturikoen txalo artean.

Ariketa demokratiko eta atzera bueltarik ez duen urrats historiko gisa definitu duten herri kontsulta hau gauzatu ahal izateko, herri mailan sustatu den elkarlana goraipatu dute. "Herri galdeketa hau ariketa demokratiko bat izan da. Herritar orok modu libre eta lasaian bere iritzia ematea ahalbidetu duen ariketa. Neutraltasun, objektibotasun eta gardentasun printzipioen gainean antolatua eta gauzatua. Herri galdeketa hau ere herritarren arteko elkarlana izan da, elkarte, talde, norbanako ezberdinen babesarekin, eta herritar askoren lanarekin antolatu eta gauzatu da gaurko eguna", azpimarratu dute.

Erabakitze eskubidea praktikara eramatea ahalbidetu duen gaurko ariketa ahalbidetzen lagundu duten guztiak eskertu dituzte. "Abenduko aurkezpenean, gaztainak prestatu zituzten herritarrekin hasi, eta gaurko egunera arte hamarnaka herritarrek egin duten lana azpimarratu eta eskertu nahi dugu: galdera osatzeko taldeak, kanta osatu duten herritarrak, herri bazkaria antolatu zutenak, kartelak egin eta jartzen lagundu dutenak, lokala eta guneak prestatu dituztenak, buzoneoak, inprenta, Hurbilago Elkartea, NOAUA!. Guztiak beti gertu, beti prest. Herritarron arteko elkarlana, gure lurrarentzako ongarri indartsu bat da, indarrak eta proiektuak ereiteko. Eta harian harian, etorkizun berri oparoa eraikitzen joateko", gogorarazi dute Herritzartutik.

Hurrengo hitzordua, Herritarron Ituna

Orain arteko galdeketen olatu handiena izan da gaurkoa. Iaz pentsaezina ziren baldintzak sortu eta herritarrak hitza hartzerainoko prozesuak garatu dituzte gaur, herri kontsultak antolatu dituzten 52 udalerriek. Gaurkoan 52 udalerrietan ospatu baitira herri kontsultak eta "63.201 lagunek demokraziaren eta herritarron burujabetzaren aldeko jarrera erakutsi dute".

Gaurko herri kontsulten ostean, jauzi berri bat emango dela iragarri dute ekainaren 10ean Bilbon. Nazio mailako mobilizazio horretan, Herritarron Ituna aurkeztuko dute Bizkaiko hiriburuan. "Erabakiaren bidean ate berriak zabaltzen ari gara eta herritarron ituna mugarri izango da", iragarri du Herritzartuk.

Honez gain, urte hau amaitzerako, "galdeketak eta erabakitzeko eskubidearen inguruko eztabaida milioi bat herritar bizi diren eremuetara iritsiko dira" adierazi dute. Galdeketarekin ez da ezer amaitzen beraz, erabakitze eskubidearen aldeko lanketak datozen hilabeteotan segida izango du, "borondateak ehunduz, adostasunetan sakonduz eta herritarrak ahaldunduz, Euskal Herrian erabakia gauza dadin. Gure esku dagoen guztia egingo dugu. Herritarron esku dagoen guztia egingo dugu erabakia gauzatu dadin. Ezinezkoa ezinezko baita errealitate bihurtzen den arte. Horretan sinesten dugu eta hori erakutsi dugu beste 52 herrietan".


Bi meza gaur, hildakoen omenez

Urtero bezala, ez zuten hutsik egin herritarrek Santu Guztien Egunean, eta hilerrira jo zuten, hildako senide eta lagunei lore eskaintza egiteko. Goizetik gauera egon ziren batzuk, hildakoak beilatzen.

Gaurkoan, Arimen Egunean, berriz, Elizan gogoratuko dira haiekin, beste bi meza egingo baitituzte: goizeko 09:00etan, Agustinetan; eta arratsaldeko 19:00etan, San Joan Bataiatzailea parrokian.


[Bideoa] Tosta: Pasaia-Europa-Errenteria

Tostaren aurkezpena, gaur, Pasaiako portuan

Tosta Donostia 2016 Kultur Hiriburutzaren barruko egitasmoa da, enbaxada ibiltaria, edukiontzietan kultura eta hizkuntza gutxituen aldeko mezua garraiatuko du Europatik. Gaur Pasaiako portuan aurkeztu dute egitasmoa, Pasaiatik aterako da bertako eta hango ahotsak bilduko dituen kontenedore multzoa Europako zazpi lurraldetara. Eta azken geltokia irailaren 22tik 25era egingo du Tostak, Errenteria-Oreretako Atlantikaldian.

Pasaia-Europa-Errenteria bidaia bost hilabetean egingo du Tostak, datorren astetik ontziz edo kamioiez abiatuko diren edukiontziak edukiz betetzeko. Hizkuntza eta kultura gutxituen aterpe izango dira, eta hain zuzen, hizkuntza gutxituak dauzkaten lurraldeetara bidaia egingo dute edukiontziek, Donostia 2016ren enbaxadaren hartzaile izango dira: Irlanda, Kornualles, Gales, Eskozia, Frisia, Galizia eta Euskal Herria dira Europa bat eta bakarra existitzen ez den seinalea emango duten eremu horiek.

Tokian tokiko hizkuntzak erabiltzeko irizpideak zehaztu dituzte Tostaren arduradunek, eta denborak emango dio irizpide horien araberako nortasuna edukiontzien multzoari. Hala, kontenedoreen bilduma horrek beteta iritsi behar du irailean Errenteria-Oreretara, hizkuntzez, kultur aniztasunez, eta Atlantikoaren indarraz.

Gaurko Tostaren aurkezpenean Julen Mendoza Errenteriako alkateak eta Pablo Berasategi Donostia 2016ren zuzendari orokorrak zapaldu dute Pasaiako portua. Ondorengo bideoan, Mendozaren gaurko hizketaldia.


The last kingdom

2015ean estreinatutako telesaila izan arren, egun ikusteko modukoa da The Last Kingdom (Azken erreinua). Izan ere, fikziozko eduki batzuk ez dira inoiz zaharkitzen; bereziki istorioa historikoa bada. Bernard Cornwell idazle britainiarraren The Saxon Stories eleberrian oinarritua dago telesail hau. 872. urtean kokatzen da, gaur ezagutzen dugun Erresuma Batua hainbat erresumatan banatuta zegoen garaian, hain zuzen ere. Lurralde horietako asko Danimarkatik, Norvegiatik eta Suediatik etorritako bikingoek okupatu zituzten. Telesail honek, hain justu, aro hori kontatzen du.

Alfredo Handiaren Wessexeko erresuma izan zen bakarra indar okupatzaileen eskuetan erori ez zena. Izatez, daniar komunitatean hazitako saxoi noble baten laguntzari esker lortu zuten. Uhtred Bebbanburgekoari (David Matthew Macfadyen) aita hil zioten bikingoek eta haiekin eraman zuten gazte zela. Daniar hezkuntza eta nortasuna eman zizkioten Bebbanburgekoari. Balioak, pentsatzeko modua, bizi eredua, hizkuntza, eta abar. Baina horri jaioterriaren eta bikingoen artean aukeratzea tokatu zitzaion une batez. Zertarako? Haren aitak utzitako erreinua berreskuratzeko.

Guztira, lau denboraldi ekoiztu dituzte. Zortzi eta hamar atalez osatutakoa bakoitza. Atalek ordu bat irauten dute, gutxi gorabehera. Ohiko luzera ez den arren, ez dira batere luzeegiak suertatzen. Gidoia akzioz betea dago, pertsonaien garapena txukuna da, efektu bereziak ugariak dira, eta errealizazioa zein argazkia zoragarriak dira. Ikusle askoren harridurarako, gainera, telesailaren grabaketak Hungarian egin dira; ez Ingalaterran. Azkenik, John Lunn konpositore eskoziarraren soinu bandak ere merezi du aipamen berezia.

The Last Kingdom telesailak ibilbide xelebrea egin du orain arte. BBC America eta BBC Two telebista kateetan estreinatu zen lehendabizi, 2015ean. Ondoren, 2017an, BBC Twok Netflixekin batera ekoiztu zuen bigarren denboraldia. Eta, 2018an, hirugarren denboraldiaren banatzaile esklusiboa bilakatu zen AEBetako plataforma; baita iragan apirilaren 26an estreinatutako laugarren denboraldiarena ere. Caravan Films ekoiztetxea arduratu da azken bi denboraldiak ekoizteaz, eta espero da telesailaren bosgarren denboraldia 2021ean irtetea. Halere, oraindik konfirmatzeke dagoen informazioa da.


IAEAk eskatu arren, Iran ez dago prest Fordoko uranio fabrika ixteko

Manuxer Motaki Irango Atzerri ministroak hauteskundeetan presidentegai izateko asmoa duela agertu du

IAEA Nazioarteko Energia Atomikoaren Agentziak hala eskatu arren, Iranek ez du Fordon uranioa aberasteko erabiltzen duen fabrika itxiko. Said Jalili Irango Goi Segurtasun idazkariak esan du IAEAren kontrolpean dagoela fabrika eta arau guztiak betetzen dituela. 5+1 taldearekin izaniko azken bilera «urrats positiboa» dela iritzi dio, halere. Martxoaren 18an eta 19an bilduko dira berriro.

Bestalde, Irango Atzerri ministro Manuxer Motakik ekaineko hauteskundeetan presidentegai aurkeztuko dela jakinarazi du. Ali Falahian inteligentzia buru ohia ere aurkeztekoa da. Egungo presidentea, Mahmud Ahmadinejad, ezin da hirugarren aldiz aurkeztu.


Karra Elejalde Leintz Gatzagan izan da, pilota txapelketako sariak emateko

Gaur, irailak 17, jokatu dira aurten ohi baino beranduago amaitu den Dorletako Ama Pilota Txapelketako finalak. Aurten gonbidatu oso berezi bat ekarri du Mauri Zubillagak sari banaketara, 14 urte bete arte Leintz Gatzagan bizi izan zen Karra Elejalde. Azken bi urteetan ezin izan da etorri, baina aurten ez du hutsik egin.

Oso gustura eta pozik bueltatu da Leintz Gatzagara Elejalde: "Lan garrantzitsuena zuk egiten duzu hemen, Mauri. Pilotaren harrobiari begira sekulako lana da; egunen baten hemengo pilotari bat ikusiko Retegi, Ogeta, Atano edota Arriaran moduko pilotarien mailan lehiatzen. Eskerrik asko guztioi, plazer bat izan da".


Kronikako langileok: bejondeizuela

Koxka elkartetik gure eskerrik beroenak eman nahi dizkizuegu Kronikako langileoi, eman diguzuen tratu ederrarengatik, kazetari lana baino gehiago egin diguzuelako. Adibidez, desgaitasunen bat zuen pertsona batek zuengana jo behar izan zuen, erakunde publikoetatik erantzunik jaso ez zuelako, eta zuek gurekin jarri zenuten harremanetan, pertsona haren arazoari irtenbidea eman geniezaion. Baita, halaxe eman ere, zuei esker.

Blanca Alberro Aranzasti

Jexux Eizagirre Portillo

Begoña Simón Kortadi

Urko Ruiz Godoy

Luis Mª Galdos Arbizu

Kike Parra Gonzalez

Eukene Lizarpe Alvarez de Arkaia

Koxka Elkartea


Baskoniak etxeko beroa baliatu behar du gaur CSKAri irabazteko

Galduz gero, agur esango lioke Euroligari. Sito Alonso: «Lehen bi partidetan pilaturiko amorrua energia bilakatu behar dugu»

Aurtengo Euroligako lehen finala jokatuko du gaur Baskoniak. CSKA Mosku hartuko du Buesa Arenan (21:00), bi taldeen arteko final-laurdenetako kanporaketako hirugarren partidan. Gasteizko taldeak lehen biak galdu egin zituen Moskun —98-90 eta 84-82—; ondorioz, gaur galduko balu, agur esango lioke txapelketari. Aldiz, irabaziko balu, etzi jokatuko lukete kanporaketako laugarren partida, Gasteizen berriz ere.

Baskonia kinka larrian dago, baina itxaropentsu. Moskun jokaturiko partidetan estu hartu du CSKA, eta bietan izan du irabazteko aukera. Etxean jokatzeak itxaropen hori elikatzen du, Buesan zaleen babesa izango duelako, eta epaileen jarrera beste bat izango dela espero duelako. Bai behintzat Sito Alonso entrenatzaileak: «Epaileek badakite beren lana egiten, baina Shane Larkin, esaterako, gehiago babestu behar dute. Jokatzen duen guztiarekin, eta jokatzen duen moduarekin, ezinezkoa da bi jaurtiketa libre bakarrik bota izana».

Kanporaketa oso aldapa gora dago, baina teknikariak jokalariak xaxatu ditu. «Pilaturiko amorrua borrokarako energia bilakatu behar dugu. Batez ere bonusean gaudenean, indartsuago jokatu eta faltak behartzeko». Alonsok azaldu duenez, taldea oso motibatuta ikusi du, eta garrantzitsuena dena: sasoi betean. Entrenatzaileak jokatzeko moduan ditu jokalari guztiak, Andrea Bargnani izan ezik. CSKAn ere Dimitris Itudisek ez du azken orduko hutsunerik. Buesa Arena goraino betetzea espero da. Lehen ligaxkako partidan CSKAk 112-84 irabazi zuen Gasteizen.


Bergarak irabazi du Arrasate Hiria txapelketa

Mahoneroek Mondra menderatu zuten (1-0) eta Elorrioaren kontra husna berdindu. Hori horrela, lau punturekin Arrasateko txapelketa irabazi zuten. Eloy Crespo kapitainak jaso zuen saria Ander Garai kapitainaren eskutik. [ARGAZKIAK]

Bergarako futbol taldearen kolore urdina nagusitu zen Arrasate Hiria futbol txapelketan. Aitor Arrateren taldeak Mondra menderatu zuen hiruko txapelketaren azken norgehiagokan (1-0). Aurretik, Elorrioren kontra berdindu egin zuen (0-0). Lau punturekin beraz, mahoneroek eraman zuten garaikurra etxera. Eloy Crespok jaso zuen saria Ander Garai presidentearen eskutik.

Elorrio izan zen Arrasate Hiria txapelketako hirugarren protagonista. Bizkaiko Ohorezko Erregionalean jokatzen duen taldeak itxura ona eman zuen, baina azken metroetan motel ibili zen eta ez zen gol bat bera ere sartzeko gai izan.

"Sentsazio onak"

Denboraldi-aurrean jokatzen diren txapelketatan, jokoa baino sentsazioak dira inportanteagoak. "Aurreko astean Bergaratik sentsazio txarrekin itzuli ginen. Gaur, ostera, Elorrioren kontra jokatutako zatiarekin geratzen naiz. Taldea indartsu ikusi dut eta sentsazio oso onak izan ditut", esan zuen bukaeran Gotzon Urtzelaik, Mondrako entrenatzaileak.

Elorrioren kontra irabazi egin zuten arrasatearrek (1-0), nahiz eta gero ezin izan zuten etxeko txapelketa irabazi. "Etxeko saria irabaztea beti da inportantea. Liga txapelketa gogotsu hasteko aukera emango zigun, baina ezinezkoa denean, taldearen jokoarekin geratzea da onena", azpimarratu zuen arrasatearren entrenatzaileak.

Gainera, Arrasate Hiria futbol txapelketan Mondrak egin dituen fitxaketak ezagutzeko aukera izan zuten zaleek: Uribarren, Eraña, Barbero, Boyon eta Corcuera. Bostak esperientzia handiko jokalariak. Uribarren Hirugarren mailatik dator eta Eraña Bigarren B mailatik.

Mondrari irabazi ostean

Bergararrek ere pozik bukatu zuten txapelketa: taldeak erakutsitako mailarekin eta garaikurra lortzeagatik.

Lehen partiduan husna berdindu zuten Elorriorekin eta 45 minutuko lehia erabakigarrian Mondra menderatu zuten. "Gure futbol txapelketako finala galdu egin genuen eta penaz geratu ginen. Gaur atera dugu arantza hori", zioen Aitor Arrieta entrenatzaileak.

Bergarak ere taldean dituen aurpegi berriak erakutsi zituen eta itxura ona eman zuen. "Gu ere sentsazio onekin goaz etxera. Hainbat gauza zuzendu behar ditugu, baina pozik nago egin dugun lanarekin", adierazi zuen entrenatzaileak.

Gotzon Urtzelai ı Mondrako entrenatzailea

Hilaren 21ean hasiko du Mondrak Preferente mailako txapelketa.

Zeintzuk dira denboraldirako aurreikuspenak.

Pausu bat gehiago ematea da asmoa. Urtebeteko esperientzia daukagu eta igotzeko aukerak ditugu, baina lan handia egin beharko dogu. Iaz, partidu erabakigarrietan huts egin genuen, eta sailkapenean goian egon gura badugu, ezin dugu hutsik egin.

Jokalari berriak aintzat hartuta, zenbat aldatuko da Mondaren jokoa?

Jokalari berriek beti egiten dituzte ekarpen berriak. Baloiarekin jokatzea gustatzen zaie eta horrek eragina izango du taldearen jokoan. Baina gure oinarria lana izango da.

Orduan, partiduz partidu?

Bai, horixe! Partiduz partidu lana egiten eta konpromiso sendoarekin. Horrekin egingo dugu aurrera.

Aitor Arrate ı Bergarako entrenatzailea

Gertu daude mahoneroak liga txapelketa hasteko.

Ze helburu dituzue denboraldirako?

Iaz, maila mantentzeko asko sufritu genuen, eta aurten etxeko lanak aurretik egin ditugu. Taldea indartu egin dugu. Lau jokalari galdu eta bost jokalari ekarri ditugu.

Non egongo da ez sufritzeko kakoa?

Txapelketa ondo hasteak asko laguntzen du. Emaitza positiboak lortuta, beste modu batera antolatzen dira partiduak. Beste kakoetako bat, etxeko partiduak izango dira. Gehienak irabazi beharko ditugu. Puntu horiek dira inportanteenak. Etxean irabazita, kanpora puntuak lortzeko konfiantzarekin joango gara.

Futbol zelaiak ere beste itxura bat dauka.

Guk eta Agorrosinera datozen taldeek nabarituko dute aldea.


Zientzia labur

Gure bizitza jakinduriaz inguratuta dago, edo jakin-minez, hobeki esanda. Batzuetan gizaki arruntak zertarako ulertzen ez badu ere, adituak hor dabiltza gauza berriak aurkitu, ulertu nahian. Adibidez, inguruko zein planetatan aurki daitekeen bizitza, zientzialariek buruan daukaten arazoa da hori. Jakin, jakin, jakin... zer ongi!

Baina gure bizimoduak denbora ongi kudeatzera garamatza. Edozer gauzak arrakasta izan dezan, ongi laburtua, modu egokian azaldua izan behar du. Gizakiok ez dugu alferrik galtzeko astirik. Kataluniako Rovira i Virgili unibertsitatean zientzia modu erakargarrian azaltzeko bideo batzuk ikusi ditut. Hona hemen izenburua: Zientzia minutu batean.

Eta hori oso ongi dago, jendeak ez du denbora gehiegirik pasatu nahi zerbait ikusten, zientziaren ingurukoa baldin bada behintzat. Bat-batekotasunak agintzen du. Esaten den orok erakargarria izan behar du, ez txaparik sartu mesedez!

Gauza guztien erabilgarritasuna, praktikotasuna, defendatzen da orain. Baina askotan norbera zerbaiten erabilgarritasunaz ez bada ohartzen, ez du esan nahi ezertarako balio ez duenik.

Ziztu bizian aldatzen ari den mundu moderno honetan, ikasleak ez ditugu edukiz bete behar, horiek ere aldatuz joango baitira eta, gainera, guztion eskura daude Interneten. Garrantzitsuagoa da zeharkako gaitasunak jorratzea, arazo baten aurrean nola jokatu jakin dezaten. Azkenengo azterketen arabera, gaitasun horietan ere ez omen gara oso trebe.

Horrek edukiak alde batera eramatera edo baztertzera eraman gaitzake. Garrantzitsuena gauzek zertarako balio duten jakitea da, eta horretarako irakasleok gure irakasteko modua aldatu behar dugu.

Baina tresnak behar dira: ez badakit batuketak egiten, zaila izango zait dendariak ziria sartu ote didan jakitea. Gauzak ez dira ikasi behar ikasteagatik soilik, oinarri hori behar delako, ez, ez, ez!

Baina edozein alorretan aurrera egiteko, oinarrizko tresnak behar dira. Ikasle batek deribatu bat egiten jakin behar du. Ahal bada, jakin dezala zertarako balio duen, baina hala ez bada ere, tresna erabiltzen jakin behar du. Lehenago edo beranduago, tresna horren baliagarritasunaz konturatuko da.


Mugimendua, berriz ere, Elgetako udal pilotalekuan

Astelehena ezkero, erabilgarri daude bai frontoia bai squash kantxa. Batzuk animatu dira izerdia botatzera. Aurrez txanda hartuta joan dira, eta batzuek galdetzen dute zergatik ordaindu behar duten lehen ordainpekoak ez ziren ordu tarteetan.

Pandemia egoeragatik itxi zuten kiroldegia martxoan, eta aste honetan jarri ditu berriz ere erabilgarri frontoia eta squash kantxa Udalak. Astelehenean bertan gerturatu ziren lehen erabiltzaileak.

Frontenisean jokatzeko ohitura duen laukote bat izan zen lehena, eta gustura hartu zuten frontoiaren irekiera. "Hasteko gogoz geunden, eta gustura ibili ginen, baina ez dugu ulertzen zergatik ordaindu behar dugun, orain, lehen ordainpekoak ez ziren ordu tarteetan frontoia erabiltzeagatik", adierazi dute. "Ordaindu egin behar dugu, baina tabernakoak ez diren komunak, esaterako, ezin dira erabili, eta aldagelak ere ez. Bestetik, lehen, erabilera libreko ordu asko zeuden, baina orain, bat ere ez, eta ez dakigu zergatik. Ordu tarte horietan, orain, ordaindu egin behar da, baina ez dauzkazu zerbitzu berak". Diote frontoia publikoa dela, eta ulertzen dutela txanda hartu behar izatea, baina ez zergatik ordaindu behar duten ordu libreen tartean frontoia erabiltzeagatik. "Argindarrik erabiltzen ez baduzu, Udalak ez du gasturik".

Erreserbarekin eta ordainduta

Aurrez erreserba eginda eta Udalak ezarritako prezioa ordainduta erabil daitezke bai frontoia bai squash kantxa. Prezioak dira frontoia 8 euro orduko argi barik, eta 16 euro orduko argiarekin. Squash kantxa, berriz, 4,50 euro da orduko.

Iraitz Lazkano alkateak azaldu du erreserba egiteagatik ordaintzen dela. "Frontoia ez dago irekita, eta erabiltzeko modu bakarra, orain, erreserba egitea da. Une honetan eta egoera honetan hori da modu bakarra jendearen sarrera-irteerak kontrolatzeko". Egoera "oso-oso" bestelakoa dela dio alkateak. "Lehen, jolas libreko orduak zeuden, eta posible zen, baita ere, futbolean jokatzea frontoian, baina orain, ez; izan ere, frontoia ez dago zabalik. Bai, lehen ordainpeko eta erabilera libreko orduak zeuden, baina orain, ez. Eta ordaintzen da erreserba egiteko".

Egia da erabilera-irizpide berriekin lehen frontoia erabiltzeagatik ordaintzen ez zuten erabiltzaileek orain ordaindu egin behar dutela. "Ordu libreetan ez zuten ordaintzen, baina frontoira joan eta besteren bat bazegoen ezin zuten erabili ez zutelako erreserbarik, eta orain, ordaintzen dutena erreserba hori egitea da".

Lazkanok gaineratu du, bestetik, gastuak badaudela: "Erreserba egiten duzunean, norbaitek frontoia ireki egin behar du, itxi egin behar du, garbitu egin behar du...".

Gauzak horrela, erreserbak Bolatoki tabernan egin behar dira, eta erabilera-irizpide berriak tarteko, tabernatik sartu behar da bai squash kantxara bai frontoira. Gehienez ere, lau erabiltzaile egon daitezke batera, saioak ordubetekoak izango dira, eta instalazio biekin lotutako kirol jarduerak egiteko.

Frontoiak, erabilera handiagoa

Squash kantxak ere baditu erabiltzaileak, baina frontoiak baino gutxiago. Asteon, esaterako, eguneko hiru bat orduz erreserbatu dute frontoia, batez beste, eta herritik kanpoko jendea ere etorri da.

Gimnasioa, itxita

Kiroldegiko gimnasioak, oraingoz, itxita jarraituko du. "Momentuz, ez dugu zabalduko", jakinarazi du Iraitz Lazkano alkateak. "Gimnasioaren erabilera oso lotuta egoten da ikasturtearekin eta kirol eskaintzako ikastaroekin –spinning, sasoian egoteko gimnasia, zumba, pilatesa...–. Eta ikasturtea orain amaitzen da. Aurreikusten duguna da irailera arte zerbitzu hori ez zabaltzea".


Faboritoari kosk egiteko prest

Berasaluze VIII.ak sake zein erremate erakustaldia eman du, eta sasoi betean egingo dio aurre Olaizola II.ari

Lau t'erdikoa ez da Pablo Berasaluzeren espezialitaterik onena sekula izan. Datuek, behintzat, hala erakusten dute. Azken bi urteetan lan txukuna egin du, baina ez du inoiz historiara pasatzeko moduko txapelketarik egin. Atzo, ordea, perfekziotik oso gertu aritu zen Iruñeko Labriten, eta eroso irabazi zion Iker Arretxeri. Neurketaren lehen zatian ezin hobeto jokatu zuen. Gero apur bat erlaxatu bazen ere, oro har, bikain aritu zen. Indartsu dago berriztarra, eskuin kolpe freskoa atzematen zaio, eta datorren asteko final-zortzirenetan oilar nagusiari kosk egiteko prest dago. Bilbon jokatuko du Olaizola II.aren kontra.

Lehenengo pilotakadatik nabaritu zitzaion Berasaluze VIII.ari sasoi betean dagoela. Beti egin izan du ongi sakea, baina atzo bezala, gutxitan. Sei tanto lortu zituen guztira, eta errematean ere fin aritu zen. Arretxe II.ak ahoko zuloan uzten zituen pilotak, eta berriztarrak nabarmentzeko ederki baliatu zituen. Konturatze ordurako 15-1 aurreratu zen.

Arretxe II.ak ia ezinezko zuen lehiari buelta ematea, baina emandako irudi kaskarra hobetzen saiatu zen. Bukaera aldera egin zituen tanto onak, baina bere merituagatik baino gehiago, aurkaria erlaxatu egin zelako lortu zituen. Erraztasun gehiegi eman zituen nafarrak. Azkenean zortzi tanto egin zituen, baina gutxiago izan zitezkeen.

Berasaluze VIII.ak eta Olaizola II.ak Bilboko Bizkaian jokatuko dute datorren larunbatean. Berriztarra etxean ariko da, eta ikusmin handia piztuko du partidak. Kantxako sarrerak 35 eurotan salduko dira.

Iraupena. 30 minutu.

Pilotakadak. 137.

Sakez. Berasaluze VIII.ak sei, eta Arretxe II.ak bi.

Sakez falta. Berasaluze VIII.ak bat, eta Arretxe II.ak beste bat.

Markagailua. 2-0, 2-1, 15-1, 15-4, 16-4, 16-5, 17-5, 17-7, 18-7, 18-8 eta 22-8.

Bestelakoak. Nahiko jende gutxi, Iruñeko Labrit pilotalekuan. Juantxo Areitio aritu zen Berasaluze VIII.arekin botillero lanetan, eta Fernando Arretxe Iker semearekin. Partida hasieran dirua gorri atera zen, 100-70i.


Zabalik da Kilometroetako denda

Zabalik da Bergarako Kilometroetako arropa denda. Aurkezpen ekitaldian erakutsi ziren kamiseta, kirol-jertse, praka eta gainerakoak, sport zein kalekoak, erosgai daude Bidekurutzetako (lehengo Edel denda) Kilometroak 2016ko jantzi denda ofizialean. Demasa irudia, era ezberdinetan, jantzi batzuetan zein besteetan.

Honako ordutegia izango du:

Astelehenetik ostegunera: 17:00-20:00

Ostirala: 10:00-13:00 eta 17:00-20:00.

Larunbata: 10:00-13:00


Errausketak osasunean kalte larriak eragiten ditu

Larunbatean kalean zabaldu genuen informazioetako bat da goiko hori.


Hego Euskal Herriko Pentsiodunek mobilizazio berriak iragarri dituzte

Hego Euskal Herriko pentsionistak kalera atera dira gaur promesen garaiari amaiera emateko. Bilboko udaletxean izan da hitzordua, eta Araba, Bizkaia, Gipuzkoa eta Nafarroako Pentsio Mugimenduen partaideak bertaratu dira egoeraren larritasuna elkarturik salatzeko asmotan. Hamaika dira eginiko elkarretaratzeak, baina Pentsioen Sistema Publikoa oraindik bermatzeke dagoela aldarrikatu dute. Halaber, instituzioei arduraz joka dezaten exijitu diete eta 2020ko aurrekontuak, gutxieneko Pentsio Publiko duin, bidezko eta nahikoak ziurtatzeko bideratzea.

https://bilbohiria.com/docs2/2019/Ibaizabal/191022_pentsio%20Hego%20euskal%20herri.mp3

Deskargatu hemen.


Durangoko Azokaren irekieran kezka handia agertu dute editoreek

Landako eraikin berriak atzo zabaldu zituen ateak; aurtengoa urte txarra izan dela eta geroa beltz ikusten dutela azaldu dute editoreek. Haurrentzat eta profesionalentzat atzo zabaldu zen Durangoko Azoka. Eraikin berriak itxaropentsu egoteko motiborik eman lezake, baina euskarazko argitalgintzaren geroaz kezka agertu zuten editoreek.


Alderdiak ez dira bat etorri Eusko Legebiltzarrean Urkulluri alarde mistoetara joateko eskarian

EH Bilduk eta Elkarrekin Podemosek lehendakariari buruz egindako eskeak ez dituzte ontzat jo Eusko Legebiltzarreko gainerako alderdiek

Iragan irailaren 8an gordinduta agertu zen Hondarribian alarde parekideen kontra dihardutenen jarrera, eta gaia Eusko Legebiltzarrean hizpide izan dute gaur. EH Bildu eta Elkarrekin Podemos alderdietako ordezkariek elkarrekin hitzarturiko testu baten defentsa egin dute. Testu horretan, Irun eta Hondarribiko desfile mistoen aldeko urratsak eskatu dituzte, eta horien artean, Eusko Jaurlaritzako lehendakariaren presentzia eta harrera ofiziala eskatu dituzte. Baina bakarrik geratu dira. Horra desadostasunerako zio izan diren bi puntuak. Bigarren puntua: «Gure agintari gorenak, lehendakariak, Hondarribiko eta Irungo hurrengo alardeetan parte hartuko du, gainerako agintariekin batera izango delarik emakumeek eta gizonek aukera berdintasunean osatutako konpainiak desfilatzen ikusten». Hirugarrena: «Lehendakariari berdintasunean ospatzen den Irungo alarde parekideari eta Hondarribiko Jaizkibel konpainiari harrera ofiziala egin diezaien eskatzen diogu».

EAJren izenean Irune Berasaluzek esan du gai horretan "tematu" izanak ekarri duela adostasun falta. Urkullu agertzea ez dela beharrezkoa uste du. «Lehendakaria han egoteak ez luke inolako ekarpenik egingo». Antzera mintzatu da PSE-EEko ordezkari Natalia Rojo. «Arazoa ez da hasten eta amaitzen Urkullurekin». Elkarrekin Podemos taldeko ordezkari Eukene Aranak, ordea, keinu "sinboliko" garrantzitsua litzatekeela defendatu du. Antzera mintzatu da EH Bilduko Oihana Etxebarrieta, keinuaren garrantzia nabarmendu du: "Udalen babesik ez baitugu". Lehen pertsonan solastatu da, Hondarribiko konpainia parekide bakarreko egungo kapitaina baita.

Aurrera atera da PSE-EEk eta EAJk hitzartutako testu bat. Alardeen auzian konponbiderako bideak lantzen jarraitzeko eskatzen du eta arbuiatzen ditu irailaren 8an Hondarribian ikusi ziren eraso mota guztiak. PPk, aparte, beste testu baten defentsa egin du. Jaiak "nahi den eran" bizitzeko eskubidea defendatu behar dela argudiatu du Juana Bengoetxea legebiltzarkideak.


Bordelen 78 urteko emakume bat hil da 'E.coli' bakterioak eraginda

France24 telebista kateak jakinarazi du Bordelen (Okzitania) 78 urteko emakume bat hil dela 'E.coli' bakterioaren eraginez. Dirudienez, ekainaren 24ean ospitaleratu zuten giltzurrunetan eta odolean hainbat arazo aurkitu ostean. Bordeleko Osasun Agentziak azaldu du, ordea, emakumeari atzemandako bakterioa ez dela Alemanian 50 hildako eragin dituen berbera.

Bordeleko Ospitalean badaude E.coli gaitzak jota dauden beste zazpi gaixo, eta horietatik seik dute Alemaniako bakterio berbera, hain zuzen ekainaren 8an azoa batean zopa jan zutenek. Horien egoera egonkorra dela jakinarazi dute osasun arduradunek.


Gerran omen gara

Agur. Azken urteotan hamaika guda ezagutu dugu; Balkanetan hasi, Afrikan segi eta Asiako zeinahi herrialdetan pairatu izan dugu gerra. Joan den astean, gainera, Libanon sekulako sarraskia izan zen. Egunotan, ordea, Europaren bihotzean sufritu dugu bortizkeriaren atzaparkada; izugarria.Frantziako agintariei aditu diegu hitza: gerran omen gaude. Orain, hala omen... Ez al dira konturatu mundua etengabeko gerran ari dela? Ez da izanen mendebaldeko herrialde batek pairatzen duelarik sumatzen dutela gerran gaudela? Ez al zen gerrako ekintza aurreko astean Libanon gertatu zena? Ez al da gerra egunero Sirian gertatzen dena? Gerran gara; bai, egunero, etengabe.Halere, gerra ekintza hauek ez dira gizakiak gizakiaren kontra egiten dituen jardun ikaragarri bakarrak. Egunero hiltzen da gosez hamaika pertsona haien inguruko baliabide gehienak nazioarteko korporazio boteretsuek ebatsi eta eramaten baitituzte. Eta korporazio horietako batzuk Frantziakoak, Europakoak eta Estatu Batuetakoak dira.Korporazio horiek eta estatuotako agintarietan dituzten txotxongiloek badakite gerran gaudela; haiek eragin eta segitu dituzte gerra isil eta lazgarri horiek "kapitalismoaren" izenean.Duela urte batzuk Kubatik Miamira itsasoa zeharkatzen zuen txaluparen irudiaz "sozialismoaren porrotaz" hitz egiten ziguten; gaur egun, ordea, itsasoak "pateraz" beteak daude eta ez dute hitz egiten kapitalismoaren porrotaz. Beharbada, hainbertze miseria soilik kapitalismoaren arrakastaren ondorio izanen baita.Gerran gaude, bai, baina ez haiek horrela iragartzen baitute. Txarrena da gerra iragartzen digutela jakinarazteko balizko askatasunak ere kenduko dizkigutela.


Eslovakiak eta Hungariak ezin dituzte asilo-eskatzaileak errefusatu

Europar Batasuneko Justizia Auzitegiaren epaiaren arabera, bi herri horiek ezin diote uko egin Greziatik eta Italiatik asilo eske doazen errefuxiatuak birkokatzeari.

Eslovakiak eta Hungariak ezin dute asilo-eskatzaileen birkokatzea errefusatu, Europar Batasuneko Justizia Auzitegiak gaur emandako epaiaren arabera. 2015eko irailean, EBko kideek Greziara eta Italiara iritsitako iheslariak hartzea adostu zuten, migrazio krisiari aurre egiteko, baina Eslovakiak eta Hungariak uko egin zioten erabakia onartzeari.

Gaur, Europar Batasuneko epaileek atzera bota dituzte bi herri horiek errefuxiatuak ez hartzeko aurkeztutako errekurtsoak.

Europar Batasuneko Justizia Auzitegiaren arabera, EBn hartutako erabakia egokia eta eraginkorra da, Greziari eta Italiari 2015eko errefuxiatuen krisiaren ondorioei aurre egiten laguntzen baitie, estatu bakoitzarentzako kuota batzuk zehaztuz.

Neurria Europako legeriaren baitan hartu zen, eta, hori dela eta, Europako Batzordeak behin-behineko neurriak har ditzake errefuxiatuen kopuru handia hartu dutelako kalteak jasaten ari diren herriei laguntzeko.

Horrela, kideek 2015eko irailean onartutakoaren arabera, bi urteren buruan 120.000 errefuxiatu hartzea eta horiek birkokatzea espero dute.


Maddi Iraolak Candanchu saria irabazi du U-12 mailan

Candanchu eski saria jokatu zen larunbatean. 350 gaztetxok hartu zuten parte, eta U-12 erraldoia proban, Maddi Iraola zumaiarra nagusi izan zen.

Orain urtebete izandako lesioa gainditzeko gai izan da gaztea, eta berriro ere maila onean dabil. Anaia Telmo, berriz, zortzigarren izan zen U-10 mailan.